text:
ven.
04
janv.
2013
Ku munsi w’umuryango mutagatifu wabaye tariki 30/12/2012 muri Paruwasi ya NYINAWIMANA abagize IHURIRO RY’INGO RYA PARUWASI hamwe n’abagize ihuriro “URUMURI RW’INGO” bifatanije n’Umwepiskopi wa diyosezi ya Byumba Mgr Serviliyani NZAKAMWITA. Yabaturiye igitambo cya Misa aho yanatanze isakaramentu rya Batisimu ku bana bato akikijwe na P. JMV DUSHIMIYIMANA (Econome wungirije wa Diyosezi) hamwe n’abasaserdoti bo muri iyi Paruwasi ; P. Isaïe NKURUNZIZA (Padiri mukuru), P. Faustin MUNGARURIYE (Padiri wungirije), P. Bonaventure UFITEYEZU(Padiri ushinzwe umutungo wa Paruwasi).
Mu masomo matagatifu yazirikanweho hibutswaga agaciro k’umuryango imbere y’Imana. Mu nyigisho yatanze, umwepiskopi yasobanuye ko urugo rutagatifu rw’i Nazareti ari irebero ry’ingo zose z’abashakanye gikristu kuko muri rwo Imana yatanze imigisha yose yageneye umuryango bityo urugo rukaba ari irebero n’irango ry’ubuzima ndetse n’isoko y’ubuzima; aho buvukira, burererwa, aho bukurira. Urugo ni igicumbi cy’imigenzo myiza n’ubuntu Imana yahaye abantu. Kristu Umukiza ntiyaje nk’ikimanuka yabyawe na Bikira Mariya, ahabwa igisekuru na Yozefu kandi akura yumvira, anubaha. Urugo rubereyeho gufasha Imana kurema bityo kurusenya bikaba gusenya ibyo Imana yubatse. Icyaha cyahungabanije umuryango ariko Imana iwusezeranya Umukiza, nuko uwo Mukiza avukira mu rugo rwa Mariya na Yozefu. Aba mbere mu kubahiriza inshingano z’urugo ni abarugize kuko kurwubaka atari umukino ahubwo ari umuhamagaro n’ubutumwa akaba ariyo mpamvu abagiye kurushinga basaba umugisha yaba ababyeyi, inzego bwite za leta ndetse na kiliziya kuko ibi byose bihagarariye Imana. Umwepiskopi yakomeje agira ati “ Abasore n’inkumi bakora imirimo igenewe abashakanye ni UBUKUBAGANYI […]umurimo w’abashakanye ugenewe kurema bityo rero ni umurimo mutagatifu”.
Mu kongera kubaka umuryango Imana yawujemo maze iwuvukiramo kandi iwusubiza indangagaciro zawo: urukundo, kwiyubaha, kwiyumanganya, gusaba imbabazi…
Umwepiskopi yasoje inyigisho yibutsa ko IHURIRO RY’INGO ari ukwiyibutsa inshingano z’abashakanye n’agaciro urugo rufite.
Kuri uyu munsi kandi abagize ihuriro “URUMURI RW’INGO” babatirishije abana babo bavutse mu mwaka wa 2012. Umunsi biteguye bakora isengesho rya noveni yo gushimira Imana. Nk’uko byatangajwe n’umuryango umwe mu miryango igize URUMURI RW’INGO, yavuze ko batangiye ari imiryango 7 mu mwaka wa 2009 none ubu bamaze kuba imiryango 18. Iri huriro URUMURI RW’INGO rifite umwihariko wo guhuza imiryango ivuye mu madiyosezi atandukanye; ubu abamaze kuryitabira baturuka mu madiyosezi ya BYUMBA, KIGALI na BUTARE. Mu ntego bafite harimo kunoza imyemerere yabo noneho inshingano zikaba: Kubumbatira ubusugire bw’ingo, kwihanganirana, kwirinda irari, kubabarirana, kurerera Imana no guharanira amahoro. Ibyo bashaka kugeraho mu minsi iri imbere ni ukugeza ubutumwa bwabo mu maparuwasi yose bahereye ku ya diyosezi ya Byumba barushaho kwisunga Umuryango Mutagatifu. Uyu muryango uhagarariye iyindi washimiye Padiri JMV DUSHIMIYIMANA wabahurije hamwe kuri paruwasi ya Nyinawimana igihe yari ayibereye padiri mukuru n’ukuntu adahwema kubaba hafi.
Uhagarariye ihuriro ry’ingo rya Paruwasi yavuze ko ubu mu ihuriro ryabo bashyizeho amakomisiyo yigabanijemo ibyiciro: ingo zibana, ingo z’isugi, ababana badasezeranye, abakobwa babyariye iwabo. Mu kwitegura uyu munsi hakozwe noveni bisunze Urugo Rutagatifu. Yanavuze ko ubu ihuriro ryabo rimaze gutera imbere ku buryo rijya no gusura andi maparuwasi aho ryasuye iya KAMONYI, Diyosezi ya KAGBAYI, rikanahatangiza ihuriro ry’ingo. Ni naryo ryabyaye ihuriro URUMURI RW’INGO.
Mu byo riteganya gukora muri uyu mwaka w’Ukwemera, harimo kujya ryibuka amasabukuru, gukora forumu ifite insanganyamatsiko “Ukwemera kutagira ibikorwa kuba kwarapfuye”. Ibindi bazakomeza gukora ni: kubabarirana, kubwizanya ukuri, gusangira byose, gutoza abana babo imigenzo nyobokamana, gutuza Imana mu ngo zabo basaba Imana kubakomeza.
Mbere yo gutanga umugisha Umwepiskopi mu butumwa yatanze yashimiye ihuriro ry’ingo rya Paruwasi ya NYINAWIMANA ryabyaye URUMURI RW’INGO yongeraho ko abantu baminuje(Intellectuels) ndetse n’abagaragara nk’abafite amikoro ahagije kenshi bataboneka maze atuma abagize iri huriro ku bo muri izo nzego. Umwepiskopi yifurije aya mahuriro yombi gukomereza aho kandi ayizeza ko ibyo bashaka kugeraho yabyakiriye kandi azajya ibisabira kandi ashimangira ko imbuto za gahunda y’ikenurabushyo ry’IHURIRO RY’INGO zirimo kugenda zigaragara. Abifuriza umwaka mushya muhire ati: “uzatume twongera gutunga Imana kandi tuyigeze ku bandi."
NZABAMWITA Aimé Dieudonné


c: text/html

text:
Mu giterane ngarukamwaka cya Afrika Haguruka ku munsi wacyo wa 6 ni ukuvuga taliki ya 29/7/2016, igiterane Afurika Haguruka ku nshuro ya 17 cyaranzwe n’inyigisho zikomeye zivuga guhaguruka kwa Afurika mu bukungu n’iterambere n’ububyutse buzaturuka muri Afurika bugakwira ku isi yose.
Ibihugu by’Uburayi n’Amerika byateye imbere kubera byari bishyize imbere kubaha Imana no kubakira ku mahame y’Ijambo ryayo ariko ubu byamaze kuyitera umugongo akaba ariyo mpamvu ubu byibasiwe n’ibibazo byinshi by’ubukungu, amacakubiri ashingiye ku moko n’irondaruhu, kwibasirwa n’ibitero by’iterabwoba, imyuzure, imitingito n’ibindi.
Ububyutse buzaturuka muri Afurika nibwo buzongera guhagurutsa Uburayi n’Amerika mu Mwuka kandi nkuko mu bihe byo hambere Afurika yabaye ubuhungiro bw’abantu bakomeye Imana yari ifiteho umugambi nka : Yesu, Abrahamu, Yakobo n’urubyaro rwe, ni nako igiye kuba ubuhungiro bw’abanyamahanga bagiye guhunga ubuhenebere n’ihungabana ry’ubukungu mu bihugu byabo.
Ushobora gushidikanya ku biri kuvugwa kuri Afurika ukurukije n’ibibazo Afrika ifite cyane nkaho abanyafurika benshi bari kugwa mu Nyanja bahungira mu mahanga ariko Ijambo ry’Imana ko : “ aba nyuma bazaba abambere “.
Habaye kuramya no guhimbaza bituruka ku mutima
“Burya kandi ikibazo kidafite igisubizo ntikiba ari ikibazo, bisobanuye ko ibibazo byose afurika ifite Imana igiye guha abanyafurika ibisubizo.”
Kuri uwo munsi Prophet EMEKA OKOYE waje uturutse muri Nigeriya yigishije ijambo rivuga ko iki ari igihe cyo kugaragara kw’abana b’Imana(Abaroma 8:19), yavuze ko ibibazo byose Afurika ifite bishingiye ku kuba abakristo baba mu buzima bwo kwitwa abana b’Imana ariko ntibabe mu buzima bugaragaza ko ari abana b’Imana. Yagize ati :
“Yesu ni umwana w’Imana Data wa twese ,niwe ufite ubutware bwose, niwe utwara Ijuru n’isi n’Ibiyirimo kandi natwe kubwo kwizera turi abana b’Imana ndetse turi abaraganwa na Kristo. Twahawe inshingano zo gutwara ariko se kuki tutaba umuti w’ibibazo ndetse n’ibyaremwe bikaba bitakishwa no kubona guhishurwa kw’abana b’Imana kandi duhari ? Nuko turirimba ko turi abana b’Imana ariko ntitugaragaze imirimo yerekana ko turi bo”.
“Afurika izahaguruka ari uko itorero ryavuye mu kurwanira ko abantu bamenya ko rihari ahubwo ryo ubwaryo rikerekana ko rihari biciye mu mirimo n’ibikorwa”.
Prophet EMEKA OKOYE kandi yatanze ubutumwa burimo n’ubuhanuzi Imana yamuhaye ku Gihugu cy’U Rwanda n’Itorero by’umwihariko :
Yavuze ko mbere yo guhaguruka ava iwabo muri NIGERIYA Imana yamuhaye ubuhanuzi bukomeye ku Gihugu cy’U Rwanda yagize ati hari taliki ya 25/7/2016 saa kumi n’Imwe n’igice za mu gitondo :
1. “ Imana yambwiye ko u Rwanda ari igihugu kirimo amahirwe menshi kandi ko benshi bagiye kukigana kikazaba igihugu gitanga serivise nziza mubyo gikora byose, kubw’iyi serivise nziza bizatuma kiba igihugu ntangarugero mu karere ka Afurika y’iburasirazuba ndetse n’iyo hagati, kandi kikazubakwamo ibigo byinshi bitanga serivise.
2. Hazaba isoko ry’ubuhahirane rizahurirwaho n’ibihugu byinshi by’Afurika, cyane cyane Congo Kinshasa na Congo Brazaville bizisanga bikorana cyane n’u Rwanda mu by’ubuhahirane.
3. U Rwanda ruzahinduka igihugu gikora isuku mu by’ubuhahirane kandi ruzahinduka inzu y’ihahiro mpuzamahanga mu by’umutungo kamere, bityo hakwiriye gushyirwaho isoko ry’imigabane rikomeye I Kigali ndetse u Rwanda rurasabwa kuzamura imikorere ya Banki zarwo ikagera ku rwego mpuzamahanga.
4. U Rwanda rushyireho ibigo by’ubucuruzi mu birebana n’ikoranabuhanga n’itumanaho (IT& ICT) kuko Ibigo by’ikoranabuhanga bizahirimbanira gushyira ibyicaro byabyo mu Rwanda,
5. Hazubakwa umuhanda wa gare ya moshi uhuza u Rwanda n’ibindi bihugu ndetse ukaruhuza n’inyanja, ibi bizakomeza ubukungu bw’u Rwanda ndetse binaruheshe umutekano mu by’ubukungu
6. Imana yambwiye ko ibihugu by’amahamga byamaze gushyiraho gahunda yo kwangiza imitekerereze y’urubyiruko rw’u Rwanda babashora mu bikorwa by’ubutinganyi ndetse bamwe muri rwo bamaze kubyinjiramo. Kandi ibyo bihugu birashaka kwegera abayobozi b’u Rwanda ngo babumvishe ko bakwiye gushyigikira ibyo bikorwa by’ubutinganyi no gushakana kw’abahuje ibitsina ariko ngo iterambere ry’u Rwanda Imana yarugeneye ntirishingiye ku butinganyi cyangwa kuva ahandi ahubwo ngo rizaturuka mu banyarwanda bo ubwabo” aboneraho no gusaba abayobozi b’U Rwanda kwima amatwi no gutera umugongo abashaka kuzana iterambere ritubakiye ku kubaha Imana n’umuco nyarwanda. Kuko nibumvira abanyaburayi n’abanyamerika Imana izazana uburakari bwayo ikabahana. U Rwanda ni igihugu cyejejwe n’Imana, twirinde kurwandurisha iyo mico mibi y’amahanga.
7. Prophet EMEKA kandi yavuze ko Imana yamubwiye ko Itorero ry’u Rwanda aricyo kiraro kizahuza igihugu n’amasezrano y’Imana kuri cyo, asaba itorero kurindana ifuhe rikomeye ubusabane bw’Imana n’igihugu kuko u Rwanda ruzaba umucyo wa Afrika y’iburasirazuba.
8. Itorero rikwiriye kumenya inshingano yaryo mu gihugu kandi rikarekeraho gutega amaboko ku baterankunga bava hanze, kuko ibisubizo by’ibibazo rifite bizazanwa n’abanyarwanda ubwabo bakozweho n’ububyutse bw’ibiterane nka Afrika Haguruka n’ibindi, abanyafrika bagenzi babo ndetse n’abanyafrika baba muri za Diaspora nibo dukwiriye gukorana kuko nibo batwumva.Yavuze ko itorero ry’amahanga ridashaka gukura kw’itorero ryo mu Rwanda akaba ariyo mpamvu asaba itorero ryo mu Rwanda gukura amaso mu mahanga bakubaka imitima y’abanyarwanda ikubaha Imana kuko bo ubwabo bifitemo ibisubizo.
9. Uyu mukozi w’Imana yasabye kandi aburira abayobozi b’amatorero mu Rwanda kurera itorero rigakura mu mwuka kandi bakirukana umwuka w’uburyarya no kwishushanya we yavuze ko Imana iwumwereka yabonye ari umwuka w’uduhene two mu gasozi , umwuka utera abanyarwanda kwishushanya,uburyarya, kwigaragaza inyuma ko ari beza ariko imbere babitse ibindi bitari byiza, bamwe bakagaragaza ko bababariye ariko bagishaririye mu mitima.
10. Hari ububyutse bukomeye bugiye kuza ariko mbere y’aho u Rwanda rurasabwa kugira no gukomeza ubucuti bwarwo na Singapore ndetse na Nigeria kuko Nigeriya Ifite ubutware mu mwuka no mu bukungu muri Afrika, Itorero niryo rigomba kubigiramo uruhare kugira ngo ubwo bucuti bukomere Kandi ngo habeho ubuhahirane mu by’ubukungu.
Prophet EMEKA OKOYE waje uturutse muri Nigeriya
Nyuma y’ubu buhanuzi abakristo n’abanyarwanda muri rusange basabwe guhaguruka bagatangira kubiharanira no kubigeraho kuko Imana itazaza ngo ibitereke mu Rwanda ahubwo izakoresha abanyarwanda mu kubizana mu Rwanda.
Uko Umwami Kigeli yameneshejwe nyuma yo kumanura ibendera ry’Ababiligi i...
Urukiko rwategetse ko Umunyamakuru Shyaka Kanuma afungwa by’agateganyo...
Kicukiro : Umunyeshuri yafatanwe kashe 39 z’impimbano
Abahuzabikorwa ba DASSO muri Nyamagabe basabwe kwibanda ku gukumira...
Umunani bafunzwe bazira kugerageza guha ruswa abapolisi
18-01-2017br>
Guterana amagambo hagati ya Donald Trump n’Inzego z’Ubutasi bizagarukira he...
17-01-2017br>
Amateka y’Umunyamakuru Shyaka Kanuma, Uko yinjiye mu Itangazamakuru n’Uko...
17-01-2017br>
Amerika : DONALD TRUMP ashobora kugambanirwa n’Inzego z’Iperereza
16-01-2017br>
Umurundi Nahimana Thomas, ari guteka umutwe muri Amarika
16-01-2017br>
Fatima-Portugal : Habaye umuhango wo gusezera kuri Kigeli V, ikimenyetso...
16-01-2017br>
Perezida Kagame yitabiriye Inama ya 27 ihuza u Bufaransa n’ Afurika I...
14-01-2017br>
DONALD TRUMP Ashobora kuba atazi ikimuhatse n’ubwo agiye kuba Perezida...
14-01-2017br>
Press Conference : Intambara yongeye kurota hagati ya Donald Trump...

robotstxt: allowed

filter: keep


text:
Nyirahabyarimana Alvéra w’imyaka 37, utuye mu mudugudu wa Murama, akagari ka Muhehwe, mu murenge wa Rwimbogo, mu karere ka Rusizi yashatse kwiyahura yimanitse mu gitenge ariko abana be baramutabariza amanurwa atarashiramo umwuka ku Cyumweru.
Uyu mugore ufungiwe kuri sitasiyo ya polisi ya Gashonga, kugeza ubu ntarasobanura impamvu yamuteye gushaka kwiyambura ubuzima, ariko abaturanyi be, ari abo bamutabaye, bavuga ko n’ubundi yari asanzwe adashobotse kuko yabujije amahwemo umugabo we.
Umunyamabanga Nshingwabikorwa w’Umurenge wa Rwimbogo, Nyirangendahimana Mathilde, yavuze ko byabaye umugabo w’uwo mugore, Bambaza Edouard yagiye mu misa ya mbere kuri paruwasi ya Mushaka .
Ngo uyu mugore yamanitse igitenge ku biti by’igisenge abana bayoberwa ibyo ari byo, babona atangiye kurira, yinjizamo ijosi, bahita bavuza induru, abaturanyi basanga atarapfa bahita bamuvanamo bahuruza ubuyobozi.
Gitifu Nyirangendahimana ati “Abaturage bahise bahuruza abashinzwe umutekano, icyakora umugore ntiyasobanuye impamvu nyayo yatumye atekereza kwiyahura, anabanza kujijisha avuga ko icyo ari igitenge yari yanitse kuri icyo gisenge agiye kugikamura, akomeje kotswa igitutu yemera ko yari agiye kwiyahura, gusa ntiyavuga impamvu yari ibimuteye, tugakeka ko ayivugira kuri polisi.’’
Yongeyeho ko narekurwa ubuyobozi bumujyana ku kigo nderabuzima cya Mushaka kureba niba nta kindi kibazo afite, anagirwe n’inama.
Ati”Turanareba niba uko kubuza umugabo uburyo bisanzwe mu rugo rwe ari byo byabiteye n’impamvu abikora,niba ari n’inzoga zibimutera kuko na zo azinywa turebe ko twazimubuza ariko ntiyongere gutekereza kwiyambura ubuzima.’’
Uyu muyobozi yanasabye abaturage kureka ingeso yo gutekereza kwiyambura ubuzima kuko n’iyo umuntu yagirana ibibazo n’undi umuti atari ukwiyahura, yakwegera abayobozi akabibabwira, byananirana bikajya mu nzego zisumbuyeho ariko gushaka kwiyahura bakabireka.
Umugabo we yabwiye Imvaho Nshya ko akomeje kubunza imitima yibaza icyo azakora uyu mugore nagaruka mu rugo, kuko atinya ko yazongera kwiyahura ndetse akanabigeraho, agasaba ubuyobozi ko bwamuha umurongo w’uko abyitwaramo ngo ejo atazafungirwa ko yatumye umugore yiyahura kandi atazi ikibimutera.
Ubuyobozi bw’akarere ka Ngoma butangaza ko kuva gahunda ya Girinka munyarwanda yatangira mu mwaka wa 2006, kugeza ubu inka zimaze korozwa imiryango itishoboye muri aka karere zimaze kurenga 6928. (...)
Abaturage bakora mirimo yo gutunganya imihanda no gucukura imirwanyasuri muri gahunda ya VUP mu murenge wa Kinihira ho mu karere ka Ruhango, baravuga ko bamaze igihe kigera ku mezi ane (...)
Ntambabazi Emmanuel w’imyaka 57, wo mu kagari ka Kagarama, umurenge wa Karambi, mu karere ka Nyamasheke, akurikiranweho guhohotera umugore we Nyiranzabahimana Espérance w’imyaka 30, akamurya (...)
Imodoka y’Abashinwa bakora umuhanda wa Nyamasheke-Karongi yari itwawe n’umushoferi witwa Nizeyimana Fabien w’imyaka 45 yagonze moto yari itwaye Veterineri w’ umurenge wa Karambi, Tuyizere Pontien, (...)
Abaturage bo mu kagari ka Rutenderi, umurenge wa Mugunga, akarere ka Gakenke, baratangaza ko babangamiwe n’insoresore zizwi ku izina ry’Abasongarere zibabuza amahwemo zibibira imyaka n’amatungo. (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Abamisiyoneri n’abakoloni bazanye amoko yaganishije kuri Jenoside mu Banyarwanda
Musenyeri Perraudin yageneye Abepisikopi inyandiko irimo ubutumwa bushishikariza Abahutu gutangira kwica Abatutsi
I Cyanika, Padiri De Vincke ( Rufigi) ku mbuga ya Kiliziya ati “Kwica Umututsi si icyaha!”
Padiri Seromba Athanase yategetse gusenyera Kiliziya hejuru y’Abatutsi basaga 2000 bari bamuhungiyeho, akatirwa gufungwa burundu
Papa Francis, uzirengagiza Abatutsi bashyinguye muri Uganda, we gusaba imbabazi ku ruhare rwa Kiliziya muri Jenoside?
Kiliziya Gatolika yatangije amacakubiri n’ingengabiterezo yaganishije kuri Jenoside,amateka, yazimije imiryango, akariza ababyeyi, agahogoza abana, igihugu kigacura imiborogo, igihugu kikikora mu nda, kikica abacyo, kera byari bizwi ko gitera kidaterwa.
Ukuri kuri ayo mateka gukubiye mu nyandiko nyinshi, muri zo harimo iya Dr Jean Damascène Bizimana yise Kiliziya Gatolika na Jenoside yakorewe Abatutsi, ingengabitekerezo n’ihakana(L’Eglise Catholique et le Génocide des Tutsi: de l’idéologie à la negation) cyasohotse mu Kwakira 2008.
Ntibatandukiriye ku butumwa?
Abamisiyoneri baje mu Rwanda ahagana mu 1990 bagamije kwigisha Imana, bavugaga ko ari urukundo yaremye muntu ngo abeho neza, kandi ko kumwica ari sakirirego (Sacrilege )
Bicika, ijambo ry’Imana baribangikanyije na politiki maze bayijandikamo, ingaruka zigaragaza nyuma.
Bijya guhumira ku mirari, mu mwaka wa 1957, hagiyeho amategeko 10 y’abahutu, « Manifeste des Bahutu ». Yari inyandiko yari yuzuye ingengabitekerezo ya Jenoside.
Iyo nyandiko yakozwe ihagarikiwe n’abamisiyoneri Chanoine Ernotte na Padiri Arthur Dejemeppe, bafatanyije na Musenyeri André Perraudin, abandi bamisiyoneri babatiza umurindi, bayisakaza muri Paruwasi zose z’u Rwanda yigishwa n’urubyiruko rwo mu mashuri yisumbuye.
Abayobozi ba Kiliziya kandi bagize uruhare mu ishingwa ry’ishyaka rya Parmehutu ( Parti pour l’émancipation du peuple Hutu) ryashinzwe bigizwemo uruhare n’abamisiyoneri, rigacengeza ingengabitekerezo y’amoko.
Musenyeri Perraudin, umuvumo cyangwa umugisha ku Banyarwanda?
Mu mwaka wa 1959, uyu Musenyeri yatangaje ibaruwa igenewe Abepisikopi mbere y’igisibo cyo muri uwo mwaka, yihaniza akarengane kariho icyo gihe, nyamara harimo ubutumwa bushishikariza abahutu gutangira kwica Abatutsi.
Byatangiye Kiliziya iha umugisha ubwicanyi bwakorewe Abatutsi
Mu 1963, ingengabitekerezo yacengejwe n’abagize Parmehutu yatumye Abatutsi batangira kwicwa mu cyahoze ari Perefegitura Gikongoro. Icyo gihe hishwe Abatutsi basaga ibihumbi 20. U Rwanda rwari rutuwe n’abaturage basaga miliyoni 3 n’ibihumbi 100.
Padiri yahinyuje Imana
Ahitwa mu Cyanika ku Gikongoro, Padiri De Vincke bitaga Rufigi mu mbuga ya Kiliziya, imbere y’imbaga, yafashe imbunda arasa mu kirere agira ati “Kwica Umututsi si icyaha!” ashimangira atyo ubwicanyi bwagombaga gukorerwa Abatutsi.
Ese ubwo ntiyari ahinyuje rimwe mu mategeko 10 y’Imana?
Mu 1973, Kiliziya yagize uruhare mu ishingwa rya Komite Ngarukiragihugu(Comité de salut public ) yari igizwe n’abanyeshuri b’abahutu yashinzwe ku gitekerezo cya Padiri Naveau, wari umurezi muri Koleji yitiriwe Kirisitu Umwami (Collège du Christ Roi de Nyanza-CXR).
Iyo komite yagiye igira uruhare mu gutoteza abanyeshuri b’Abatutsi, bituma bamwe bahunga. Yarimo abanyeshuri bize muri CXR, nyuma bagira uruhare mu gucengeza ingengabitekerezo ya Jenoside.
I Kabgayi, Kiliziya yatangiye kwihekura
Mu 1973, abafurere b’Abayozefiti biswe Abatutsi batangiye kwicwa, icyo gihe Kiliziya Gatolika iraruca irarumira, ababikoze bakomeza kwidegembya.
Guhera mu 1973 kugeza 1994, Perezida Habyarimana yashyize mu bikorwa politiki yise iringaniza ry’amoko mu turere, maze abatutsi batangira kwirukanwa mu mirimo ya leta, mu nzego z’ubukungu n’ahandi.
Kiliziya ntiyarwanyije iyo politiki ahubwo yayemeje buhumyi kandi iyirengera uko bishoboka kose.
Icyo gihe nta shyirwaho ry’umusenyeri cyangwa umuyobozi mukuru mu miryango y’abihayimana wagombaga gushyirwaho hatagishijwe inama abayobozi ba Leta.
Padiri wabonaga Papa nk’uwatabara u Rwanda yarabizize
Muri Nzeri 1990, Papa Jean-Paul II yitegura gusura u Rwanda, abapadiri batanu bagize igitekerezo cyo kwandikira abasenyeri babo bagaragaza ibibazo biri mu Rwanda, birimo ko abasenyeri bashyigikiye politiki y’iringaniza iheza abanyarwanda, maze bakabuza abatutsi uburenganzira bwabo bw’ibanze, ndetse basaba ko ikibazo cy’impunzi cyagezwa kuri Papa.
Umwe mu baketsweho kuyisinya yarafunzwe, ndetse Musenyeri Vincent Nsengiyumva, wari Arikiyepisikopi wa Kigali n’inshuti magara ya Perezida Juvenal Habyarimana ashyikiriza iyo baruwa inzego z’ubutasi zariho.
Padiri Ntagara wabonwaga nk’uwatanze icyo gitekerezo yaje kwicirwa ku Nyundo hagati ya tariki ya 5 na 7 Mata 1994, mu buryo bwa kinyamaswa, abanje gukubitwa nyuma ahambwa ari muzima.
Kiliziya Gatolika ntiyari izi icyatsi n’ururo?
U Rwanda rwari nk’ikirahure cyuzuye amazi, nk’uko Habyarimana yabivugaga ndetse ubutegetsi bwe bukomeza kwica Abatutsi, uwashakaga kubatabara yarwanywaga na Kiliziya.
Tariki ya 1 Ukwakira 1990, FPR Inkotanyi yatangije urugamba rwo kubohora igihugu, abayobozi batandukanye ba Kiliziya batangiye guhangana n’urwo rugamba mu bitekerezo, mu mvugo no mu bikorwa byihishe.
Abapadiri bera barimo Guy Theunis, afashijwe n’uwari umukuriye Padiri Jef Vleugels, banditse inyandiko yagaragaza ko bashyigikiye ubutegetsi bwariho.
Yatangajwe ku mugaragaro tariki ya 16 Ukwakira 1990, aho yagaragazaga ko Abatutsi ari abanzi b’igihugu.
Uwo mupadiri kandi yakwirakwije ku Isi inyandiko zigaragaza ko FPR ari umwanzi wateye u Rwanda. Mu nyandiko zitandukanye kandi yabwiraga amahanga ko Abahutu bishe Abatutsi birwanaho ubwo inkotanyi zateraga.
Iyicwa ry’Abagogwe, Kiliziya yarihaye umugisha
Mu iyicwa ry’Abatutsi bitwaga Abagogwe hagati ya 1991-1993, Abapadiri bahuje n’abayobozi bariho mu iyicwa ryabo ndetse babigiramo uruhare.
Muri paruwasi ya Janja, Abapadiri nka Jean-Baptiste Rwamayanja na Wenceslas Karuta bitabiriye ubwicanyi kandi bashishikariza abaturage kwica Abatutsi.
Na Kiliziya yihekure koko?
Habyarimana amaze kugwa mu mpanuka y’indenge, abapadiri b’Abatutsi bari mu ba mbere bahise batangira kwicwa kuri Centre Christus i Kigali.
Abihayimana batangiye kwishora gutyo mu bwicanyi, bagenzi babo bagerageje kubakebura na bo bakabizira, impunzi nyinshi zihungira muri Kiliziya, aho bari bizeye kurokokera, bahaburira ubuzima.
Icyasha cyasizwe Kiliziya kizahanagurwa na nde?
I Nyange (Kibuye), Padiri Athanase Seromba yatanze itegeko ryo kwica Abatutsi bari bamuhungiyeho muri Kiliziya, bayibasenyeraho. [Abasaga ibihumbi bibiri bayibasenyeyeho hifashishijwe imashini zisenya.]
I Nyanza (Butare), Padiri Hormisdas Nsengimana yatanze itegeko ryo kwica abapadri bane bagenzi be.
I Muganza (Gikongoro), Padiri Joseph Sagahutu afatanyije n’uwari wungirije Perefe Damien Biniga bagize uruhare mu bwicanyi bwabereye muri Paruwasi ya Muganza.
I Gatagara (Gitarama), Furere Jean-Baptiste Rutihunza wo mu bafurere b’Urukundo (Frères de la Charité) yateguye ubwicanyi bw’abana b’Abatutsi babanaga n’ubumuga ndetse n’abakozi babaga mu kigo yari ayoboye.
I Sovu (Butare), ahabaga ababikira b’Ababenedegitine (sœurs bénédictines) ababikira Consolata Mukangango (Mama Gertrude) na Julienne Mukabutera (Mama Kizito) bahaye ijerekani za lisansi abicanyi, bica batwitse inkambi y’impunzi yari yahungiyemo Abatutsi basaga 7000 mu kigo cy’abo bihayimana.
I Kabgayi (Gitarama), Padiri Emmanuel Rukundo wari ushinzwe ibikorwa by’abasirikare yagabije Abatutsi bari bahahungiye interahamwe ngo zibice. Muri bo harimo n’umupadiri mugenzi we Padiri Alphonse Mbuguje.
I Huye(Butare) Abapadiri Etienne Kabera na Thaddée Rusingizandekwe bari mu bayoboye ibitero byagabwe ku Batutsi bari bahungiye ahitwa muri Procure no mu Rwunge rw’Amashuri rwa leta rw’i Butare(Groupe Scolaire Officiel de Butare).
Padiri Thaddée Rusingizandekwe yavuye i Butare ajya i Kibeho kwica Abatutsi bari bahahungiye, tariki ya 14 Mata 1994.
I Huye (Butare) Padiri Martin Kabalira wahungiye i Luchon mu Bufaransa yishe abasirikare b’Abatutsi n’abagore babo bari mu ishuri rya gisirikare i Huye (Ecole de Sous-Officiers-ESO). Icyo gihe yahize bukware mugenzi we Padiri Modeste Mungwarareba, nyamara ntiyabasha kumuvumbura kuko yari yamwihishe mu babikira.
I Kaduha (Gikongoro), Padiri Nyandwi Athanase-Robert, wakomokaga mu Burundi yagize uruhare mu bwicanyi bw’Abatutsi kuri paruwasi, ishuri ry’abafasha b’abaganaga , ishuri ry’ubuhinzi n’ubworozi i Huye ndetse anafata ku ngufu abakobwa b’Abatutsikazi.
Hari abihayimana bakekwaho Jenoside bakidegembya
Hirya no hino ku Isi, hari umubare w’abihayimana; Abapadiri, abafurere, ababikira n’abandi bari bafite aho bahuriye na Kiliziya Gatolika bakidegembya i Burayi, Amerika na Canada.
Padiri Martin Kabalira wahungiye i Luchon mu Bufaransa ashinjwa kwica Abatutsi.
Hari Padiri Wenceslas Munyeshyaka uba mu Bufaransa wakomeje gukingirwa ikibaba n’ubutabera bwaho.
Padiri Theunis ukekwaho uruhare muri Jenoside yakorewe Abatutsi, wanafashije Padiri Munyeshaka kuvanwaho uruhare rwe muri Jenoside, akagaragara nk’umwere, abicishije mu nyandiko yandikiye kominote zose z’abapadiri bera mu Bufaransa ndetse no mu buyobozi bukuru bwa Kiliziya Gatolika i Roma.
Mu nyandiko ye, Padiri Theunis yasobanuye ko Padiri Munyeshyaka nta muntu n’umwe yigeze yica kandi ko nta mututsi n’umwe waguye kuri Kiliziya y’Umuryango Mutagatifu.
Jenoside yahinduriwe inyito i Vatikani ?
Abapadiri bera bakunze gutangaza ko mu Rwanda habaye Jenoside ebyiri, Padiri Theunis ukomoka mu Busuwisi, mu Kwakira 1999 yavuze ko mu Rwanda habaye Jenoside ebyiri, ndetse n’ikinyamakuru cy’i Roma (Osservatore Romano) gishyigikira iyo nyandiko.
Gusa mu ibaruwa Papa Yohani Paulo wa II yandikiye Abepiskopi bo mu Rwanda kuya 14 Werurwe 1996, yavuze ko ibyaha byakozwe muri Jenoside bitakwitirirwa Kiliziya, ahubwo ko ababikoze bakwirengera ingaruka zabyo, kabone n’aho baba ari bamwe mu bakozi bayo.
Jenoside yaburijwemo imbere y’ubutinganyi?
Papa Francis yateye intambwe yo kugaragaza ibibi Kiliziya yakoreye abayoboke bayo.
Hari abasenyeri n’abapadiri bagiye bafata abana b’abahungu n’abakobwa ku ngufu, Papa Francis yabisabiye imbabazi.
Urugero umupadiri mukuru wari na ambasaderi wa Vatikani muri Republique Dominicaine, Józef Wesołowski, warezwe mu 2013 gusambanya abana b’abakobwa bafite hagati y’imyaka 13 na 16 y’amavuko.
Yasabye kandi iz’abihayimana bavugwaho ibikorwa by’ubutinganyi, ku byaha by’itoteza Kiliziya yakoreye andi madini y’abapantekositi, itotezwa bakorewe ku ngoma y’igitugu y’Abataliyani ubwo babuzwaga kwamamaza ukwemera kwabo.
Yanasabye iz’ibikorwa bitandukanye byagiye bivugwa i Vatikani, amakosa yabayeho mu gucunga umutungo wa Kiliziya, ubwumvikane buke bwagiye buhavugwa n’ibindi. Ariko se u Rwanda na Afurika bifatwa gute?
Vatikani ntiyaba ibona Afurika nk’insina ngufi?
Kiliziya yagize uruhare ruziguye n’urutaziguye muri Jenoside yahitanye Abatutsi basaga miliyoni mu 1994. Loni n’imiryango itandukanye basabye imbabazi ku ruhare bagize muri Jenoside, ariko se Kiliziya hari ikindi gihe itegereje ?
Kiliziya nidasaba imbabazi ngo incike zahemukiwe n’ingengabiterekezo mbi kuva ku bw’Abamisiyoneri, izazisaba bande ? Niramuka itazisabye abigishijwe na Padiri ko umututsi ari umwanzi, bazamenya ukuri ryari? Urubyiruko ruriho ruzamenya amateka ryari ?
Kiliziya yasabye imbabazi Abanyaburayi n’Abanyamerika n’indi migabane y’Isi, ariko kuzisaba Afurika n’u Rwanda birasa nk’ibiri kure nk’ukwezi.
Papa azirengagiza ingengabitekerezo mbi yabibwe na Kiliziya?
Papa Francis azasura Uganda agere i Namugongo ahashyinguye abahowe Imana 22, bagizwe n’urubyiruko rwanze ikibi rukabizizwa n’ubwami bwariho muri Uganda (Abahowe Imana).
Ikiyaga cya Victoria cyegereye Namugongo , amazi yacyo yarohowemo imibiri y’abazize Jenoside yakorewe Abatutsi, bajugunywemo baturuka mu migezi n’inzuzi byo mu Rwanda.
Mu rwibutso rwaho harimo kuruhukira imibiri ihashyinguye y’inzirakarengane zisaga ibihumbi 10 zarohowe muri icyo kiyaga.
Birakwiye ko humvikana “Mea culpa” ngo imitima yashenguwe n’urwango rwabibwe n’abantu barimo abihayimana icururuke.
Umuntu yakwibaza niba Papa Francis azirengagiza agahinda k’ibyo bitambo by’ubwicanyi Kiliziya Gatolika yagizemo uruhare mu kubucengeza mu Banyarwanda no kubushyira mu bikorwa, agenda adasabye Imbabazi u Rwanda n’Isi.
Ubu koko yarenga intera nto iri hagati y’u Rwanda na Uganda, aho yaruhura n’Abanyarwanda bagizweho ingaruka na Jenoside, akazicara i Roma iyo bigwa, akaba ariho asabira imbabazi?
Akeneye se kwibutswa ko uretse no kuba abayobozi ba Kiliziya barakajije ingengabitekerezo yaganishije kuri Jenoside na bamwe mu bize mu mashuri ya Kiliziya bagendeye ku ihame ry’urwango, bakigisha akamaro k’amazi gatandukanye n’ako Kiliziya yigishaga?
Kuba utasuye u Rwanda ngo yirebere ahari Kiliziya ya Nyamata, Ntarama , Nyarubuye na Nyange, haruhukiye imibiri y’Abatutsi ibihumbi, ni igihombo gikabije.
Mubyeyi bavuze ko uca bugufi, ariko uwo mutima ukomeze ugukomange n’ubwo udasuye u Rwanda ariko, uzacurure abarwo, kuko ikosa rya Kiliziya ntirizemerwa n’Abamalayika abubwo ni wowe tubona.


text:
ven.
27
janv.
2012
ISOMO RYA MBERE
Igitabo cya mbere cy’Abami (1 Bami 2, 1-4.10-12)
1Dawudi amaze kumva ko agiye gupfa, yahamagaye umuhungu we Salomoni amuha aya mabwiriza agira ati 2« Ngiye kunyura inzira umuntu wese agomba kunyura, naho wowe urakomere ube intwari ! 3Uzitondere kubahiriza ibyo Uhoraho Imana yawe yategetse, ugendere mu nzira ze, wubahirize amategeko ye, amateka ye, amabwiriza ye n’ibyo yadushinze byose, nk’uko byanditswe mu Mategeko yahaye Musa. Nubigenza utyo, uzabasha gutunganya neza ibyo uzaba ushaka kugeraho byose, 4kandi Uhoraho azarangiza ijambo yambwiye agira ati “Abana bawe nibaba indakemwa mu mico, bakagenda imbere yanjye bubahiriza amategeko n’umutima wabo wose, n’imbaraga zabo zose, nta na rimwe hazabura umwe muri bo uzazungura ingoma ya Israheli.”»
10Dawudi aratanga, umurambo we ushyingurwa mu murwa wa Dawudi. 11Igihe cy’imyaka mirongo ine ni cyo Dawudi yamaze ategeka Israheli. Yategetse imyaka irindwi i Heburoni, na mirongo itatu n’itatu i Yeruzalemu. 12Nuko Salomoni azungura se Dawudi ku ntebe y’ubwami, ubwami bwe burakomera cyane.
INDIRIMBO (1 Amateka 29, 10, 11abc, 11d-12a, 12bcd)
Inyik/ Uragasingizwa Nyagasani, Mwami w’ijuru n’isi.
Uhoraho, uragahora usingizwa,
wowe Mana ya Israheli, umubyeyi wacu,
ubu n’iteka ryose !
Ubuhangare, ububasha n’igitinyiro,
icyubahiro n’ikuzo ni ibyawe, Nyagasani,
mu ijuru no ku isi.
Uhoraho, ni wowe mwami usumba byose :
icyitwa ubukungu n’ikuzo cyose,
ni wowe giturukaho.
Ni wowe Mugenga wa byose :
mu kiganza cyawe harimo ububasha n’imbaraga,
ku bw’ukuboko kwawe byose birakura kandi bigakomera.
IBANGONDIRIMBO RIBANZIRIZA IVANJILI (Mkl,15)
Alleluya Alleluya.
Ingoma y’lmana iregereje.
Nimwisubireho maze mwemere lnkuru Nziza !
Alleluya.
IVANJILI
+ Mariko (Mk 6, 7-13)
Muri icyo gihe, 7Yezu ahamagara ba bandi Cumi na babiri, abohereza babiri babiri mu butumwa, abaha n’ububasha kuri roho mbi. 8Abategeka kutagira icyo bajyana mu rugendo, kereka inkoni yonyine; nta mugati, nta ruhago, nta biceri mu mukandara, 9keretse kwambara inkweto z’urugendo, ariko ati « Ntimwambare amakanzu abiri. » 10Yungamo ati « Urugo muzinjiramo rwose, muzarugumemo kugeza igihe muhaviriye. 11Nimugera ahantu ntibabakire kandi ntibabumve, mujye muhava mubanje gukunguta umukungugu uri ku birenge byanyu, bibabere ikimenyetso kibashinja. » 12Nuko baragenda, batangaza ko abantu bagomba kugarukira lmana. 13Birukana roho mbi nyinshi, kandi basiga abarwayi benshi amavuta, barabakiza.


text:
Rubavu: Ibiganiro bihuza abarokotse Jenoside n’ababiciye bimaze kunga abasaga 3500
Bamwe mu baturage bo mu mirenge igize akarere ka Rubavu bibumbiye mu matsinda ya gahunda y’isanamitima, ubumwe n’ubwiyunge izwi ku izina rya “Mvura nkuvure”, binyuze mu kuganira ku mibereho yabo, barishimira ko bakize ibikomere basigiwe na Jenoside yakorewe abatutsi muri Mata 1994 binyuze muri iyi gahunda imaze kunga abagera ku 3,653.
Ibi byatangajwe mu gikorwa kigamije gusuzuma umusaruro gahunda ya Mvura Nkuvure imaze kugeraho mu gihe cy’imyaka itatu itangijwe mu Rwanda.
Iyi gahunda ihuza abarokotse Jenoside yakorewe abatutsi n’abo mu miryango y’abayikoze, aho bahurira hamwe bakaganira ku mateka y’ibyabaye ndetse bagashakisha uburyo bafatanya mu kurenga ayo mateka bishyira hamwe mu bikorwa bibateza imbere.
Bibumbira mu matsinda aba agamije kwimakaza ubumwe n’ubwiyunge aho banigiramo ibijyanye n’isanamitima. Nyuma yaho Jenoside yakorewe abatutsi muri Mata 1994 ibasigiye ibikomere birimo kubura ababo, bavuga ko bari barihebye, barigunga, ariko kuri ubu kubera kwegerana no kuganira kuri ayo mateka ngo byabagiriye akamaro cyane kuko byagiye bigabanya ikibazo cy’ubwigunge bahoranaga.
Ndayambaje François, umwe mu baturage wari waratsimbaraye avuga ko atazigera areba neza abo mu miryango yamwiciye, ngo iyi gahunda yamufashije guhindura ibitekerezo.
Yagize ati “ Nari mfite ibibazo ariko nkumva nta muntu n’umwe nabibwira, nabonaga yanyumvira ubusa ngahitamo kubigumana, naravugaga nti “ Niba umuntu yiyemerera ko yishe, uwo muntu kuki we batamwica?”
Akomeza agira ati “ Byageze aho nkumva nagurisha itongo rya data kugira ngo ntazajya ndebana n’abantu banyiciye abavandimwe, ariko nyuma ndavuga nti na none naba mpemukiye ababyeyi banjye ngurishije itongo.”
Uyu mugabo avuga ko nyuma yo guhabwa amasomo muri gahunda ya Mvura nkuvure, ubu imyumvire ye yarahindutse ku buryo bugaragara.
Ati “ Mu biganiro bya Mvura nkuvure nagiye mpura na bagenzi banjye, bavuga ibibazo byabo nkumva birenze ibyanjye, ngerageza guhura n’abanyiciye turaganira, ubu nta kibazo dufitanye na gito tubanye neza kubera amasomo twahawe na Mvura nkuvure.”
Umuyobozi w’Akarere ka Rubavu wungirije ushinzwe imibereho myiza y’abaturage, Uwampayizina Marie Grace avuga ko iyi gahunda izafasha aka Karere gukura abaturage mu bwigunge.
Aragira ati “ Usanga iyo umuturage afite ikibazo aba yigunze, icyo gihe ntashobora gutera imbere no mu bundi buryo,ariko gahunda ya Mvura nkuvure izabafasha gukomera no kwiteza imbere."
Rutayisire Fidèle,Umuyobozi wa Gahunda ya Mvura Nkuvure mu Rwanda, yemeza ko abagera kuri 75% bari muri ayo matsinda mu karere ka Rubavu bakize ibikomere bafata ingamba nshya.
Aragira ati”Dufite ingero zifatika aho umuntu wacitse ku icumu rya Jenoside yakorewe abatutsi yubakirwa inzu ntayibemo kubera nta mutekano ku mutima, ariko nyuma y’ibiganiro by’ibyumweru 15 akaba yarayisubiyemo nyuma yo gukira ibikomere. By’umwihariko 75% biyunze n’abo bari bafitanye amakimbirane.”
Renzaho Giovani,umukozi wa Komisiyo y’Igihugu y’Ubumwe n’Ubwiyunge ushinzwe gahunda ya Ndi umunyarwanda wari witabiriye iki gikorwa,avuga ko umuntu utarabohoka umutima bitamworohera kwiteza imbere, ari na ho ahera ashimira abagiye muri aya matsinda y’isanamitima.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Guhera Adamu na Eva bacumura, urupfu rwa Yesu nirwo rwari impongano yo kubabarirwa ibyaha. Nta n’umwe, yaba mbere cyangwa nyuma y’igitambo cya Yesu ku musaraba, washoboraga gukizwa bitanyuze muri icyo gikorwa cyahinduye amateka y’isi. Urupfu rwa Yesu nirwo rwabaye impongano y’ibyaha ku bera bo mu Isezerano rya Kera n’abo mu Rishya.
Kuva mbere, agakiza gatangirwa mu kwizera. Kuva kera, abifuzaga agakiza bose bahindukiriraga ku Mana. Umwanditsi wa Zaburi yagize ati “hahirwa abamuhungiraho” (Zaburi 2:12). Itangiriro 15:6 ritubwira ko Aburahamu yizeraga Imana, kandi ibyo byonyine birahagije ngo Imana imubareho ugukiranuka (soma Abaroma 4:3-8). Ibitambo byo mu Isezerano rya Kera ntabwo byakuragaho ibyaha, nkuko Abaheburayo 10:1-10 habyerura. Ahubwo byashushanyaga umunsi Umwana w’Imana azamena amaraso ye ku musaraba kubw’ibyaha by’abantu.
Gusa icyahindutse uko imyaka yagiye yisunika, ni ubumenyi uwizera yabaga afite ku buntu bw’Imana. Impamvu nuko ibyo Imana isaba kwizerwa biba bihwanye n’ihishurirwa riba ryarahawe abo muri icyo gihe. Ibyo mu bumenyi bwa Bibiliya byitwa “ihishurwa ryiyongerana n’imyaka”. Adamu yizeye Isezerano Imana yatanze mu Itangiriro 3:15 ko urubyaro rw’umugore ruzanesha Satani. Adamu yarabyizeye, bigaragazwa n’izina yahaye Eva (Itangiriro 3:20) kandi n’Imana yerekana ko yemeye uko kwizera ubwo yabambikaga imyambaro y’impu (Itangiriro 3:21). Icyo gihe, iryo niryo hishurirwa ryonyine Adamu yari afite, ariko aryizera ryose n’umutima we wose.
Aburahamu we yizeye amasezerano n’ihishurirwa rishya Imana yamuhaye mw’Itangiriro 12 na 15. N’ubwo mbere ya Mose nta byanditswe byariho, abantu b’icyo gihe bagombaga kwizera ibyo Imana yahishuye. Mu gihe cy’isezerano rya Kera, abizera bacungurwaga no kwizera ko hari igihe Imana izabakiza kandi ikababarira burundu kamere y’icyaha. Twebwe b’ubu dushobora kureba inyuma tukibuka ko ku musaraba, Imana yatanze impongano y’ibyaha byacu (Yohana 3:16, Abaheburayo 9:28).
Uretse twebwe b’ubu se, abizeraga Imana mbere y’igitambo cyo ku musaraba n’umuzuko bo barangamiraga iki? Hari akanunu ko guhishurirwa ibyo Yesu yari kuzakorera ku musaraba kubw’ibyaha byabo? Agana ku musozo w’ubuzima bwe ku isi, “Yesu aherako yigisha abigishwa be ko akwiriye kujya i Yerusalemu, akababazwa uburyo bwinshi n’abakuru n’abatambyi bakuru n’abanditsi, akicwa, akazazurwa ku munsi wa gatatu” (Matayo 16:21). Abigishwa be babyakiriye bate? “Petero aramwihererana atangira kumuhana ati “Biragatsindwa Mwami, ibyo ntibizakubaho na hato.” (Matayo 16:22). Nubwo Petero n’abandi bigishwa ba Yesu batari bazi ukuri kose, babarwagaho agakiza kubera kwizera ko Imana hari umunsi izabakiza icyaha. Ntibari bazi uburyo bizakorwamo, kimwe na Adamu, Aburahamu, Mose cyangwa Dawidi, ariko bizeraga Imana.
Mu gihe cyacu dufite uguhishurirwa kwiyongereye kurusha ukw’ababagaho mbere yo kuzuka kwa Kristo; twavuga ko tuzi ukuri kuzuye. “Kera Imana yavuganiye na ba sogokuruza mu kanwa k’abahanuzi mu bihe byinshi no mu buryo bwinshi, naho muri iyi minsi y’imperuka yavuganiye natwe mu kanwa k’Umwana wayo, uwo yashyiriyeho kuba umuragwa wa byose ari we yaremesheje isi” (Abaheburayo 1:1-2). Agakiza kacu karacyashingiye ku gitambo cy’urupfu rwa Kristo; ukwizera kwacu nicyo cyonyine gisabwa ngo tubone ako gakiza, kandi ukwizera kwacu kuri ku Mana. Mu gihe cyacu, twizera dufite ihishurirwa ryiyongereyeho ry’uko Yesu yapfiriye ibyaha byacu, agahambwa, hanyuma akazuka ku munsi wa gatatu (1 Abakorinto 15:3-4).


text:
Igisubizo: Buri wese azacibwa urubanza n’Imana, yayimenya cyangwa “atari azi ko Iriho”. Bibiliya itubwira ko Imana yigaragarije mu kuremwa kw’isi (Abaroma 1:20) no mu mitima y’abantu (Umubwiriza 3:11). Ikibazo ni uko abantu boretswemo n’icyaha; twese ntidushaka kwemera ko ibyo byaremwe bitwereka Imana ahubwo tugashaka kuyigomera (Abaroma 1:21-23). Iyo hataba ubuntu bw’Imana, twari kuba twararohamiye mu cyaha cyatwaritsemo, ngo tubone uburyo kuba kure y’Imana ari ubuzima bw’imburamumaro. Ibyo Imana ibikorera abakomeza kuyigomera babishaka (Abaroma 1:24-32).
Mu by’ukuri, nta muntu n’umwe wavuga ko atari azi ko Imana iriho. Ahubwo ikibazo nuko bene abo, uretse kwica amatwi ku byo babwirwa, banga no gutangarira ibyaremwe ngo bemere ko Imana iriho. Gutegeka 4:29 haravuga ngo “ariko niba uzashakirayo Uwiteka Imana yawe, uzayibona nuyishakisha umutima wawe wose n'ubugingo bwawe bwose”. Iki cyanditswe kitubwira ikintu gikomeye: buri muntu wese ushakisha Imana azayibona. Nushakisha Imana by’ukuri, Imana izakwiyereka.
Ikibazo nuko “nta wumenya, nta wushaka Imana” (Abaroma 3:11). Abantu banga ubumenyi ibyaremwe byigisha ku Mana ndetse n’uburi mu mitima yabo, ahubwo bagahindukirira “imana” biremeye. Nta mpamvu yo kwirirwa twibaza niba Imana izaciraho iteka abatarigeze babwira ubutumwa bwiza bwa Yesu Kristo. Buri wese azacibwa urubanza hakurikijwe ihishurirwa Imana yari yaramuhaye. Bibiliya itubwira ko abantu banga iri hishurirwa, niyo mpamvu rero abo Imana izabaciraho iteka.
Ahubwo rero, aho kwibaza uko abatarumva ubutumwa bizabagendekera, twebwe nk’abakristo twari dukwiye gukora uko dushoboye ngo tubagezeho ubwo butumwa. Dufite inshingano zo kubwiriza ubutumwa mu mahanga yose (Matayo 28:19-20; Ibyakozwe 1:8). Niba tuziko abantu bafite kamere yo kwanga kwemera ibyo ibyaremwe byigisha ku Mana, twari dukwiye kugira umuhate wo kubagezaho inkuru nziza y’agakiza muri Yesu Kristo. Kwakira imbabazi n’ubuntu bihererwa muri Yesu Kristo nibwo buryo bwonyine bwo gukizwa icyaha no kubabarirwa tukinjizwa mu buzima buhoraho.
Turamutse dutekereje ko abatarabwirizwa na rimwe bazababarirwa n’Imana, twaba dufite ikibazo gikomeye. Niba abantu batarabwirizwa na rimwe bakizwa, ubwo rero twari dukwiye gukora uko dushoboye ntihagire n’umwe ubwirizwa. Ubwo tukaba dutinya ko nihagira uwanga kwakira neza ubutumwa bwiza tubabwiye, ubwo twaba tumushyizeho gucibwaho iteka kutari kumuriho. Uko siko bimeze: abatarumva ubutumwa bose bari munsi y’urubanza rw’iteka, naho ubundi nta mpamvu yo kuvuga ubutumwa. Naho ubundi kubwiriza ubutumwa byaba ahubwo ari ugucira abantu ho iteka, niba bose bakijijwe, bakwanga ubutumwa tubabwirije bakaba bagiye mu muriro w’iteka.
Ikibazo: Abatarigeze babwirwa Yesu iyo bapfuye bajya he? Ese Imana izigera iciraho iteka abapfuye bataragerwaho n’ubutumwa?
Igisubizo: Buri wese azacibwa urubanza n’Imana, yayimenya cyangwa “atari azi ko Iriho”. Bibiliya itubwira ko Imana yigaragarije mu kuremwa kw’isi (Abaroma 1:20) no mu mitima y’abantu (Umubwiriza 3:11). Ikibazo ni uko abantu boretswemo n’icyaha; twese ntidushaka kwemera ko ibyo byaremwe bitwereka Imana ahubwo tugashaka kuyigomera (Abaroma 1:21-23). Iyo hataba ubuntu bw’Imana, twari kuba twararohamiye mu cyaha cyatwaritsemo, ngo tubone uburyo kuba kure y’Imana ari ubuzima bw’imburamumaro. Ibyo Imana ibikorera abakomeza kuyigomera babishaka (Abaroma 1:24-32).


text:
Urwandiko rwaturegega
Kandi ubwo mwari mupfuye muzize ibicumuro byanyu no kudakebwa kw’imibiri yanyu, yabahinduranye bazima na we imaze kutubabarira ibicumuro byacu byose, igahanagura urwandiko rw’imihango rwaturegaga ikarudukuzaho kurubamba ku musaraba (Abakolosayi 2 : 13-14.)
Imana imaze kurema umuntu yamuhaye amabwiriza. icya mbere ni uko atagombaga kurya ku giti kimenyesha icyiza n’ikibi. Imana yamubwiye ko nakirya azapfa (itangiriro 2 : 15). Umuntu yashutswe na satani arya kuri cya giti, Imana na yo ihitamo kwica inyamaswa kuko yamukundaga (Itang. 3 : 21). Kuva ubwo satani yahise yandika urwandiko rwo kurega umuntu, ko yariye ku giti Imana yamubujije kandi ntapfe nk’uko Imana yari yarabivuze. Urwo rwandiko ruturega satani yahoraga arujyana imbere y’Imana, ati ntabwo ari inyamaswa wavuze ko zizapfa ahubwo ni umuntu. None bite?
Imana itegeka ibitambo ko bipfa abantu bakababarirwa, satani na we ntiyanyurwa ahubwo akomeza kuturegesha rwa rwandiko. Bigeze aho, Imana kuko ari ukuri ishaka uko yava muri icyo kibazo ibikora neza cyane. Inama yemeje ko kugira ngo urwo rwandiko ruveho ari uko umuntu agomba gupfa, kandi ko agomba kuba ari umuntu utari umumarayika.
Biroroshye ku Mana. Imana ihindura ijambo ryayo umuntu, anyura mu nda y’umukobwa witwaga Mariya, Jambo yigira umuntu, araza aje mu butumwa bw’ukuntu ruriya rwandiko rwazavaho, umuntu agakira. Yesu rero ari we Jambo yaje afite misiyo yo guca ruriya rwandiko. Satani amubonye yaramumenye, amutegera mu butayu ashonje ngo nahindure ibuye umutsima arye, ariko asanga uwo bahanganye noneho si Adamu wa kera wacumujwe n’inda ahubwo ni Adamu mushya, na we ni ko kumusubiza ati "Handitswe ngo umuntu ntatungwa n’imitsima gusa…" (Matayo 3-4).
Yesu ageze ku musaraba yabambanywe na rwa rwandiko rwaturegaga, aravuga ati "Birarangiye" (Yohana 19 :30). Imana ishimwe yahanaguye urwandiko rw’imihango rwaturegaga.
Tuzirikane imbabazi twagiriwe kandi tuzihe agaciro. Kubona Imana yaririnze ntiyice Adamu kandi yari yarabihamije ahubwo ikica inyamaswa, mbese twari ba nde? Mbese koko ntitwari dukwiye gupfa? Imana ishimwe, turiho kandi twatsindishirijwe n’amaraso y’uwigize umuntu. Yatanze ubugingo bwe arabwisubiza, ashimwe.
Ongera ugirane amasezerano mashya na Yesu. Burya yaje aje kugukiza kuzapfa rubi. Yagusabye urukundo. Mbese wararumuhaye? Yakwambitse impeta ya « fiançailles », ku buryo satani ayibona agatinya. Emera ayikwambike ubone uko unesha satani. Ati ndi ku rugi ndakomanga. Kingura umutima wawe arawushaka, aze akurangirize ibyananiranye. Niba waramukinguriye ni byiza rinda impeta ya « fiançailles » yakwambitse, azagaruka akwambike iya burundu (mariage).
Imana iguhe umugisha cyane, Amen.
Evangeliste Kiyange Adda- Darlene


text:
Rusizi: Kudatinyuka kugana amabanki biri ku isonga mu bikibangamiye umugore
Ubuyobozi bw’inama y’igihugu y’abagore mu karere ka Rusizi buravuga ko umugore wo muri aka karere akibangamiwe n’ingorane nyinshi ariko kudatinyuka amabanki nka bagenzi babo b’abagore bikaba biza ku isonga.
Mukandera Marie Jeanne ukuriye inama y’abagore mu karere ka Rusizi avuga ko aka karere gafite abagore benshi bakora ubucuruzi buciriritse bukwiye kuzamuka ko ariko abagore badatinyuka kwaka inguzanyo nka bagenzi babo b’abagabo kugira ngo ubucuruzi bwabo butere imbere.
Mukandera agira ati: “Abagore bo mu karere ka Rusizi baracyitinyatinya mu bikorwa bimwe na bimwe. Ubu kugira ngo abacuruzi batere imbere bitabaza amabanki akabaguriza amafaranga bakagira igishoro cyisumbuye.Ikibazo kigihari usanga abagore batari gutinyuka kwaka inguzanyo kugira ngo nabo bazamuke.”
Impamvu aba bagore batinya kwaka inguzanyo mu mabanki nkuko ukuriye inama y’abagore mu karere ka Rusizi Mukandera Marie Jeanne akomeza abivuga biterwa n’imyumvire ikiri hasi y’imikorere y’ibigo by’imari aho uwaka inguzanyo aba agomba kumenya ko aba agomba gusubiza amafaranga.
Mukandera agira ati: “Usanga abagore mu gutinya kwaka inguzanyo mu bigo by’imari harimo gutinya ko hazabaho igihombo mu bucuruzi ukaba wasanga byazaba ngombwa ko ibyo bigo byazagurisha cyamunara umutungo wabo mu kwisubiza amafaranga yagujijwe.”
Mu rwego rwo gufasha abagore bo mu karere ka Rusizi gutinyuka kugana ibigo by’imari, ubuyobozi bw’ inama y’abagore mu karere ka Rusizi buvuga ko mu kwezi kwahariwe abagore kwatangijwe tariki ya 08 Werurwe 2012 hazabaho icyumweru kizaharirwa gukangurira abagore kwiteza imbere mu bukungu. Muri iki cyumweru abagore bakazasobanurirwa banakangurirwgutinyuka kugana ibigo by’imari.


text:
Umunsi wo kutambara ipantalon mu mamodoka na za Train watangiye muri 2002,icyo gihe bitangirira i New York,kuri ubu byarenze kuba iby’abagabo gusa kuko n’abagore babikora ndetse byarenze USA bigera n’i Burayi.
Uyu ni umunsi bamwe bagendana ikimwaro kubwo kubona abantu bakuru kandi bazima bambaye imyenda y’imbere gusa.Watangiye ku italiki ya 08/01/2002 ubwo abasore 7 binjiraga muri Bus i New York batambaye amapantalon maze abo basanze bakabaseka ariko ntibabasohore,icyo gihe uwababazaga wese bamubwiraga ko bibagiwe kuzambara
Kuva icyo gihe iki gikorwa bamwe bita icy’ubusazi cyangwa icy’umwijuto cyarasakaye kugeza ubwo muri uyu mwaka wa 2017 n’ubundi abagore n’abagabo buriya ama Bus na train biyambariye imyenda y’imbere bagenda basoma udutabo n’ibinyamakuru.
Mu mafoto dore uko byari byifashe i New York kuri No pants day muri uyu mwaka:


text:
Yasuwe : Inshuro 240 | Ibitekerezo: 0 | Aho ariho: U Rwanda
Back To School, Igitaramo Gihuza Abanyeshuri Bari mu Biruhuko Kigamije Gufasha Abana Batishoboye.
Tweet
By Leonce Ukurikiyimfura | January 05, 2017 saa 10:07:02
Back To School, ni igitaramo gihuza abanyeshuri bari mu biruhuko bo mu bigo by’amashuri yisumbuye bitandukanye, byo mu mujyi wa Kigali, mu rwego rwo gufasha bamwe mu bana batishoboye bo mu kagari ka Niboye, kubona amafaranga yo kujya ku Ishuri.
Iki gitaramo cyateguwe na Akadiho Entertainment ltd, ifatanyije na Miss High School( Miss Kenny) kikaba kizaba ku itariki ya 13 Mutarama uyu mwaka, mu ishuri ryisumbuye rya GLORY SECONDARY SCHOOL , kuva saa 4h m kugeza saa 9h pm, kwinjira akaba ari amafaranga 2000 rwf gusa.
Iki gitaramo kikaba kizaba kigizwe n’ibintu bitandukanye byateguwe n’ibigo by’amashuri birenga 15 byo mu mujyi wa kigali , harimo imyiyereko , ibyino zitandukanye, indirimbo, imikino, ubugeni ndetse n’ibindi bitandukanye bigamije gususurutsa abazaba bitabiriye icyo gitaramo.
Murinzi, umwe mu bateguye iki gitaramo, akaba asaba abanyarwanda ko bakwitabira iki gitaramo mu rwego rwo gufasha abana batishoboye kujya ku Ishuri.
Gucikwa n’iki gitaramo byaba ari ukutagira Umutima Ufasha abababaye.
Kuza kwanyu ni Inkunga Ikomeye.
Dore amwe mu mafoto y’ibizahabera:
Ese umuraperi akaba n'umushoramari Jay-z ni muntu ki?
VANESSA MDEE yagiriye Inama abagore kwikorera no kwigira badateze amaboko ku bagabo
Menya Bamwe mubo Umuziki wakijije mu njyana ya Country?


text:
Inzu yubakiwe abarimu bo mu Murenge wa Kamabuye
Abarimu bo mu Karere ka Bugesera umurenge wa Kamabuye baratangaza ko babangamiwe no kuba inzu bagenewe gutahamo ituzuye neza ngo ibe inafite ibyangombwa byi’banze, bikaba bigira ingaruka ku kazi ngo kuko bibagora mu gutegura amasomo n’ibindi.
Iryo cumbi ryacumbikagamo abarimu baturuka mu bice bya kure bagenda bayivamo, kuri ubu hasigayemo bake cyane. N’abo basigayemo bemeza ko kuhaba ari ukubura ubundi buryo.
Uwizigiye Jean Paul umwe mu baba muri iyo nzu ukomoka mu Karere ka Ngoma , yadutangarije ko kugira ngo bategure amasomo bobasaba guhora bafite buji zo gucana kuko nta muriro w’amashanyarazi bafite.
Akomeza agira ati "Udasize supanet ku buriri ikinonko gishobora kukumena ijisho kuko itagira idari ( plafond )."
Niyonsenga Phillipe na we yemeza ko kuba inzu bagenewe kubamo ituzuye neza bigira ingaruka ku masomo kuko we kugira ngo akore ibyo asabwa byose ngo akazi kagende neza bimusaba kuzinduka akabikorera ku ishuri.
Yongeraho ko bibagora gukora imirimo ikenera urumuri mu masaha ya nijoro, ati “dukoresha udutoroshi cyangwa urumuri rwa telefone mu gihe twabonye umuriro, twaba tutawubonye byose tukabireka kuko ntacyo wakorera mu mwijima.”
Abo barimu bemeza ko ikibazo cyabo bakigejeje ku buyobozi bw’ikigo , cya GS Nyakayaga bakoraho, ubuyobozi bwabo bukababwira ko kubaka iyo nzu biri mu nshingano z’Umurenge .
Umuyobozi w’Umurenge wa Kamabuye Murwanashyaka Oscar ubwo yaganiraga na Makuruki yavuze ko urebye aho iyo nzu igeze hashimishije, ngo kuko n’izindi zubatswe hirya no hino zijya kumera nk’iyo.
Murwanashyaka avuga ko amafaranaga yubatse iyo nzu yavuye mu bushobozi bw’ababyeyi kandi bagahindukira bakanatanga amafaranga yubaka ibyumba by’amashuri, kubw’ibyo ngo uyu mwaka bari bibanze ku kubaka ibyumba by’amashuri.
Ati "Buri mwaka twaka abaturage amafaranga yo kubaka, uyu mwaka aho kugirango twake amafaranga yo kuaka iyo nzu (y’abarimu) kwaka ibyo twatse ayo kurangiza amashuri , nk’ubu twubatse ibyumba by’ishuri bitandatu, umwaka utaha tuzaka ayo kurangiza iriya nzu."
Iyi nzu yubatswe muri gahunda ya leta y’ u Rwanda yo kubakira amacumbi abarimu bataha kure bigisha mu mashuri y’uburezi bw’ibanze bw’imyaka 9 na 12.
Iyi yo mu murenge wa Kamabuye ikaba isakaye inahomye neza inyuma gusa imbere ikaba itagira umuriro, idafite idari (plafond ), sima yo hasi ikaba yaratangiye gusaduka, n’ahagenewe ubwogero n’ubwiherero hakaba nta kintu gihari.


text:
Abefeso 4:11 - Nuko aha bamwe kuba intumwa ze, n’abandi kuba abahanuzi, n’abandi kuba ababwirizabutumwa bwiza, n’abandi kuba abungeri n’abigisha.
Iyo usomye inzandiko za Paholo usangamo impuguro zikomeye cyane zigaragaza imirimo ikorwa munzu y’Imana ndetse n’abayishinzwe.
Uno munsi turaganira ku rwandiko yandikiye Itorero ry’ abefeso yerekana imihamagaro itanu ikorera mu itorero:
1. Intumwa : (Abefeso 4:11; 1 Cor. 12:28) Ijambo intumwa riva mu ijambo ry’ikigiriki apostolos risobanurwa uwoherejwe. Intumwa n’umuntu Imana ituma ikamuha ubutumwa ndetse naho abujyana kugirango yagure ubwami bw’Imana haba ari ugutangiza amatorero cyangwa ibindi bikorwa by’ ubwami bw’Imana ndetse no gushyiraho amahame (doctrine) y’ubwami bw’Imana. Benshi mu biyita intumwa ubu umuntu ya kwibaza niba koko baba batumwe. Kuko harababyiyita nta n’Itorero barashinga ndetse nta na doctrine bafite ihamye.
2. Abahanuzi : (Abaroma. 12:6; 1 Cor. 14:10; Abafeso. 4:11) uyu n’umuhamagaro ubereyeho kubwira abantu icyo Imana ibashakaho hanyuma bigatuma iyi mpano izana guhugura, kungura, ikanakuza itorero rya kristo. Abenshi twita abahanuzi ni abantu badafite guhugura mu ijambo. Abenshi bakoresha amarangamutima gusa.
3. Abigisha: Abaroma. (12:7; 1 Cor. 12:28; abefeso 4:11) Abigisha babereyeho kwigisha abandi ukuri kuri mu ijambo ry’Imana kugirango basobanukirwe kandi bagere ku kigero cy’ubukure. Aba bakorera mu Itorero kandi bafasha abakristo gukura mu bumenyi bw’ijambo.
4. Abavugabutumwa : ( Abefeso 4:11) : Uyu ni umuhamagaro wo kuvuga ubutumwa bwiza bwa Yesu Kristo kugirango abantu bizere kandi bakizwe ibyaha byabo. Aba bakorera cyane hanze y’Itorero ariko bazana abo bahinduye mu Itorero kugirango barerwe.
5. Abungeri: (Abefeso. 4:11) Aba nabo Imana yashyiriyeho kurera, kurinda, kuyobora no kugaburira umukumbi wa Kristo. Aba bagereranwa n’ ababyeyi mu mwuka. Nibo banarera indi mihamagaro yose. Nk’uko Pawulo yabivuze, iyi mihamagaro ibereyeho kugirango itume itorero rituganyirizwe gukora umurimo w’Imana kandi rikure rigere ku kigero cya Kristo.
Nifuza ko twaza kungurana ibitekerezo kuri buri umwe muri iyi mihamagaro. Mutange ibitekerezo byanditse mwibanda kubyo mubona byafasha Itorero ryo mu gihe cyacu guhagarara neza mu muhamagaro waryo.
Fidèle MASENGO, Foursquare Church Kimironko masengof@yahoo.fr


text:
Ni umunsi uhuza Abanyarwanda baba mu mahanga n’inshuti z’u Rwanda, bakaganirwa ku iterambere ry’igihugu.
IGIHE twaganiriye na Joseph Ntwali Rutazihana, Umunyarwanda umaze imyaka 23 atuye mu Buholandi bituma dukusanya incamake y’amateka y’iki gihugu.
U Buholandi ni igihugu giherereye mu Burayi bw’Uburengerazuba. Cyabayeho mu kinyejana cya 16. Gihana imbibi n’igihugu cy’Ububiligi mu majyepfo, Ubudage mu burasirazuba, igice gisigaye bugakikizwa n’inyanja bita iy’amajyaruguru"Mer du Nord".
U Buholandi bufite abaturage bagera kuri miliyoni zigera kuri 18, bavuga ururimi rwitwa “Neerlandais”.
Ni igihugu cy’Ubwami ubu umwami akaba yitwa Willem Alexandre. Guverinoma ni yo ifata ibyemezo mu buyobozi n’igenamigambi rya Leta iyobowe ubu na Minisitiri w’intebe, Mark Rutte.
U Buholandi bugizwe n’ibice bitatu, amajyaruguru ari yo yiganjemo ubuhinzi n’ubworozi, igice cyo hagati mu gihugu gikora ibijyanye no gutanga serivise, amajyepfo yiganjemo inganda zikomeye.
Ni igihugu kibarirwa ku mwanya wa 7 mu bifite ubukungu bwinshi ku Isi, ubukungu bushingiye cyane ku buhinzi cyane bw’indabo n’ibindi bihingwa byoherezwa mu mahanga n’ubworozi bwiganjemo cyane ubw’inka.
Umurwa mukuru wacyo ni "Amsterdam", ariko umujyi wiganjemo ibikorwa by’ubuyobozi bukuru bw’igihugu, za amabasade, imiryango mpuzamahanga ni "La Haye".
U Buholandi ni igihugu kigizwe na Porovensi 12, wongeyeho uturere 6 duherereye mu birwa bya Caraïbes. Gifite amazi menshi, imigezi miremire myinshi hirya no hino, kubera gukikizwa n’amazi menshi kandi kigizwe n’imigezi myinshi, kirinzwe bikomeye n’ingomero (Digues) zagiye zubakwa mu mateka y’ibiza (catastrophes naturelles) byagiye bigwirira u Buholande.
Iki gihugu kizwiho ubworoherane mu mu mibereho ya buri munsi (tolérance sociale), kikaba igihugu cy’iterambere no guhanga udushya.
Kizwi mu bihugu bya mbere mu kwemera ko utwite ashobora gukuramo inda niba ri byo ahisemo, kandi cyemerera abakora umwuga wo kwicuruza kubikora nta nkomyi, kuko bifatwa nk’ibyemewe n’amategeko. Guhuhura(euthanasie), umurwayi w’indembe biremewe mu gihe bisabwe kubera impamvu zitandukanye.
Ibiyobyabwenge biremewe kandi bigira amasoko mu mijyi yo mu gihugu. Kuva mu mwaka wa 2001 cyemera ko abahuje ibitsina bambikana impeta zo kubana nk’abashakanye(mariage homosexuel).
U Buholandi buri mu miryango mpuzamahanga itandukanye nka (Union Européenne), OTAN (Organisation du traité de l’Atlantique Nord) n’indi.
Mu ntambara ya mbere y’Isi U Buholandi buzwi nk’ igihugu kitari gifite aho kibogamiye, mu ntambara ya 2 y’Isi nibwo bwagiye ku gice cy’abarwanaga ngo ihagarare, aho mu mwaka 1945 bwasinye amasezerano mu mujyi wa Londres mu bwongereza yo kwinjira mu muryango wa "Benelux" mu rwego rwo kuzamura ubukungu biciye ku mipaka, umuryango uhuriwemo n’ u Bubiligi, Luxembourg n’u Buholande.
Kuva mu mwaka wa 2015,iki gihugu kiza mu bihugu bya mbere bifite demokarasi ihamye kandi bitarangwamo ruswa ku Isi.
Ikindi kintu kiranga u Buholandi ni uko bizwi ko ari igihugu cy’abakozi, kiza mu bahanga mu kubaka imihanda, amteme, ingomero z’amazi, kwigisha ibijyanye n’ubuhinzi n’ubworozi kandi kigendera ku mategeko, uyarenzeho agahanwa by’intangarugero.
Ni igihugu kizwi cyane mu marushanwa ku rwego rw’Isi mu mikono y’umupira w’amaguru, mu gukoresha amagare nk’igikoresho gikomeye mu buzima bwa buri munsi cyane ko ari igihugu gifite imirambi gusa.


text:
Aho kurwara gute (Goutte) narya puwaro (Poireaux)
Gute ni indwara yo kugira utubuye twirundira aho igupfa rihurira n’irindi, ni ukuvuga mu mano, mu mavi ndetse no mu bujanja. Utu tubuye twirema ari uko mu maraso harimo aside irike (acide urique) nyinshi. Iyi ndwara ikunda kwibasira abantu barya inyama nyishi, ariko cyane abagabo ndetse n’abagore bageze igihe cyo gucura ni ukuvuga barengeje imyaka 45.
Burya ntakabura imvano: Inyama nyinshi + Inzoga nyinshi = Goutte!
Uku kwiyongera mu maraso kw’iyi aside(hyperuricemia) ari nayo itera utu tubuye, biterwa:
Kurya inyama nyinshi kuko poroteyine zazo zifite pirine (purine) nyinshi, kandi iyi purine ikaba ariyo itanga iyi aside.
Kuba impyiko zitari kuyisohora kuburyo buhagije, bitewe no kunywa inzoga.
Ibimenyetso by’indwara ya gute:
• Kubyimba, no kuribwa amano, amavi, no mu bujanja,
• Guhishira, gutukura cyangwa gushashagirana amano by’umwihariko ino rinini.
• Umutima utera buhoro
• Umuriro
• Guta ubwenge
• Kudahina no kugorama kw’amano
Puwaro ni ikiribwa kirinda kandi kikanavura gute! Iki kiribwa cyo mu mwoko bw’ibitunguru kizwi nka puwaro gifite ubushobozi Imana yagihaye bwo gusohora ya aside twavuze mu nkari igihe yabaye nyinshi mu mubiri bitewe n’uko gituma habaho kwihagarika (action diurétique). Ibindi biribwa bikora nkacyo ni sereli , water melon, intoryi.
Ufite iyi ndwara agirwa inama ko, yafata puwaro akazikatira mu kirahure 1 zikuzuramo, maze akaziteka muri litiro y’amazi, iminota 5 nta munyu urimo. Akanywaho (uwo mutobe) ikirahure 1 mu gitondo, sa sita ikindi, nimugoroba mbere yo kurya. Akajya abikora 2 mu cyumweru asimbutse iminsi 2, maze agahagarika inyama n’inzoga. Bidatinze wabona impinduka.
Aho byavuye:
Santé par les aliments
Martha@agakiza.org


text:
Nkuko amateka y’Abami b’Abanyiginya abigaragaza,Kigeli I Mukobanya niwe Mwami wabimburiye gutegeka igihugu wenyine nta bigereka.Ariko hari Abami batatu bamamaye cyane by’ikirenga ku Ngoma Nyiginya .
Abo bari RUGANZU Ndoli bitaga Cyambarantama, YUHI Gahindiro wari uzwi ku kabyiniriro ka “Umutangatiro” na KIGELI Rwabugili wari Inkotanyi cyane.
Tugarutse kuri buri umwe muri aba bami batatu twavuze haruguru
Ruganzu Ndoli
Ruganzu yari umwami w’Ikirangirire ku buryo mu maso ya Rubanda yakoraga(...)
Nkuko amateka y’Abami b’Abanyiginya abigaragaza,Kigeli I Mukobanya niwe Mwami wabimburiye gutegeka igihugu wenyine nta bigereka.Ariko hari Abami batatu bamamaye cyane by’ikirenga ku Ngoma Nyiginya .
Abo bari RUGANZU Ndoli bitaga Cyambarantama, YUHI Gahindiro wari uzwi ku kabyiniriro ka “Umutangatiro” na KIGELI Rwabugili wari Inkotanyi cyane.
Tugarutse kuri buri umwe muri aba bami batatu twavuze haruguru
Ruganzu Ndoli
Ruganzu yari umwami w’Ikirangirire ku buryo mu maso ya Rubanda yakoraga ibitangaza nk’ibya Musa mu Misiri no mu Butayu bwa Sinayi.
Ibuye rya Bagege,ryo mu Gakenke ho mu cyahoze ari Komini Nyarutovu muri Ruhengeri (Ubu ni mu Karere ka Gakenke ) ngo ryararaga ribunga risenyagura amazu n’ibiti ,maze umunsi umwe Ruganzu ararihagurukira arisekura ubuhiri aritegeka kutarenga umutaru ,na n’ubu ntiryongeye kubungera no kurimbura ibintu.
Ikirenge cya Ruganzu,cyo mu mpinga ya Ruganda hafi y’Umurwa wa Ruganzu wari i Ruganda ho muri Komini Tare muri Kigali (ubu ni mu Karere ka Rulindo ) ari naho Ruganzu yimikiye Kalinga isimbura Rwoga Abanyabungo bari baranyaze u Rwanda.
Icyo Kirenge cyari ahantu h’ubuvumo,ari ibuye riteye burenge n’amano n’agatsinsino,rubanda ikacyitirira Ruganzu .Abakobwa bahanyuraga bahiraga ishinge bagasasira “Ikirenge cya Ruganzu” bagacyura ubuhoro.
Abashinwa ubu bahanyujije kaburimbo i Ruganda,batabitse aho hantu bahemukira batyo abo bakobwa n’Abakerarugendo Ruganzu yari afite ingabo zitwa “IBISUMIZI” wari umutwe w’ingabo ze,zari intwari zikabije kurwana,ku buryo Ruganzu yigaruriye amahugu abikesha Ibisumizi.
Dore Itonde ry’ibihugu bimwe na bimwe Ruganzu Ndoli yigaruriye :
Ubuyabungo bwa Ntsibura Nyebuga wapfakaje u Rwanda ku ngoma ya Ndhiro Cyamatara .Intego ya Ruganzu yari iyo guhashya Ubunyabungo akabugusha ruhabo.Ahera ku mpugu z’umweya w’i Kivu uteganye n’Ijwi nyuma naryo ararinesha.
Ruganzu arakomeza atera Nzira wa Muramira Umwami w’u Bugara wari waratabaye Nsibura atera Ndahiro ,nibwo amucuze inkumbi Abasizi bamuririmba bamwita “CYAMBARA- NTAMA”,cyigaruriye u Bugara.
Ruganzu ntiyagoheka yigarurira u Bunyambiriri bwa Gisurere cy’i Suti ho muri Komini Musange muri Superefegitura ya Kaduha (mu Karere ka Gisagara ) agerekaho n’u Bwanamukari bwo muri Butare ,yica Nyakarashi w’i Zivu ho muri Komini Shyanda( ubu ni mu Karere ka Gisagara ) yica na Mpandahande w’I Ruhande ahubatse Kaminuza nkuru y’u Rwanda,arakomeza atera Nyaruzi Umwami w’i Burwi amutsinda mu Mukindo wa Makwaza ho muri Komini Kibayi (ubu ni mu Karere ka Gisagagara ) atsinda atyo Abarenge.
Ruganzu ntiyanyurwa, yogoga imanga n’impinga z’u Rutsiro ,yigarurira u Bugoyi ,n’i Byahi n’ u Bwishya arenga Ibirunga yigarurira u Bufumbira bw’u Bugara ,ibyo bikaba ibigwi bya Ruganzu agatsinda izina niryo muntu !
Yuhi Gahindiro
Ingoma ya Gahindiro ikunda kuvugwa cyane ,kuko ariyo yabayemo amahoro kuruta izindi.Ngo ntawe Gahindiro yigeze yica ubuzima bwe bwose.
Rubanda igaragaza ayo mahoro y’ingoma ya Gahindiro ,muri ibi bisakuzo :
1.Negetse umuzinga ku ngoma ya Gahindiro n’ubu nturinjirwa
2.Nashinze urukiramende ku ngoma ya Gahindiro,na n’ubu sindarugendera ngo ndusimbuke.
Ibi bisakuzo biratwereka ko ku ngoma ya Gahindiro abantu bari bamerewe neza bakikorera imirimo ntacyo bikanga,kandi bakanidagadura. Ku ngoma ya Gahindiro i Gisaka cyari mu midugararo itewe n’amahari yabarwaniraga ingoma. Umurundi Rugeyo aza kubyivangamo yiyita igikomangoma Zigama wari waraguye I Bururndi bamurashe mu ijisho.
Rugeyo nawe yari yarapfuye ijisho ariko arihisha mu mpuzu ,kugirango atamenyekana . Ubwo ibikomangoma Ntamwete na barumuna be bamuhungira mu Rwanda.Gahindiro arabakira abatuza I Rubona rwa Matare ho muri Komini Bicumbi muri Kigali (ubu ni mu Karere ka Rwamagana ) I Gisaka Gahindiro arakibanira ,gikurizaho kumwita “MUTANGATIRO” kuko uretse uwo mubano n’urwo rugwiro ,Gahindiro ntiyigeze atera I Gisaka nka ba Sekuru.
Kigeli Rwabugili
Kigeli Rwabugili Yahoranaga ishyaka ry ‘imihigo, akamenya imirwano ,akagira n’ubutwari ku rugamba.Ikivugo cye yari “INKOTANYI” Ibitero byinshi yagabye byakangaranyije amahanga.
Rwabugili amaze gushyira umurwa we Sakara ho mu Gisaka, « Rukurura » Ingabe y’ i Gisaka niho yanyazwe igambaniwe n’umutware Kabaka ka Kayagiro .Ubwo rero i Gisaka cyegukira u Rwanda burundu.
Igitero cy’amazi :cyari kigamije gukangara i Ndorwa yari imaze kunyaga ubushyo bw’inka z’u Rwanda,muri zo zitwaga « Umuhozi ».Cyiswe igitero cy’amazi,ku mpamvuy’imvura y’urushyana yujuje imigezi igakuka ingabo zikabura aho zimenera.
Igitero cy’i Bumpaka :hafi ya Rwicanzige cyari kibasiye gucogoza ubukubaganyi bw’Igikomangoma cyo mu Ndorwa ,cyiyitaga Rugaju ,cyahigiraga kuyogoza u Rwanda .Ubwo icyo gitero gitsemba Ndorwa kirayihashya mpaka Rwicanzige.
Igitero cyo muri Lito :Ingabo z’u Rwanda zari zibasiye igikomangoma Nkoronko,zishinga ibirindiro ku nkiko y’u Burundi ,zitera Rugigana umutware wo mu-Lito rya Ngaragu h’i Bururndi ,byo kurengagiza.
Igitero cyo mu Butembo :Iki gitero cyari icyo “Kumvisha” Muvunyi wa Kalinda ,Umwami w’u Buhunde wanyaze “Imisagara” yagishiye I Kmuronsi.
Igitero cyo ku Ijwi :Ibitero byo ku Ijwi,byagabwaga mu mato y’indere aturira abantu 10,n’ay’inkuge aturira abarenze 20, « Icumbi » ikaba imisego begamira,cyangwa se intebe z’abasare bavugama .Iki gitero cyari kibasiye Kabego Umwami wo ku Ijwi wishwe na Rwanyonga rwa Mugabwambere.
Igitero cya Gikore :Ho mu Kigezi hafi ya Kabare (hagengwa n’ Ubuganda ).Iki gitero cyahurujwe na Nyirimigabo ,kugirango yongere igihugu cy’Abagina. Ni nacyo cyazanye ubwoko bw’ibijumba biri mu Rwanda mbere yaho hari “Gafuma” gusa.
Igitero cyo ku Buntubuzindu :Cyari kigamije kurwanya Byaterana Umwami w’u Bunayabungo wari utuye ku Buntubuzindu.Ubwo Abashi banesha igitero cy’Abanyarwabda cyari kigizwe n’imitwe ibiri gusa.Abacitse ku icumu bagobokwa n’umurishyo w’ingoma zasukiye ku Nteko zigakanga Abanyabungo bagasubira bakavunura.
Igitero cyo ku Kanywiriri :Hafi ya Muzimu hari igishanga cy’urufunzo cyari inkambi y’ingabo z’Abanyabungo.Icyo gitero cyari kigamije kwihimura .Abanyarwanda barwana inkundura ,batwika urugerero rw’Abanyabungo ,ariko isayo ntiyatuma bafata Kanywiriri .Kigeli ategeka guhagarika imirwano ,ingabo zunamura icumu.
Igitero cya 2 cyo ku Ijwi :Kigeli yari yarigaruriye Ijwi ryaramuyobotse ,Nkundiye waryo aza kurigandisha .Iki gitero cya Kabiri cyari kibasiye icyo kigande .Nkundiye amaze gushoberwa ingabo zimusatiriye aho yahungiye mu kirwa cy’i Shovu ,yiroha mu Kivu Ijwi rirayoboka.
Igitero cy’i Bushubi :Kibogora Umwami w’i Bushubi amaze gutanga ,yasimbuwe na Nsoro.Rwabigimba umwe mu bavandimwe be atangiye kumurwanya,Nsoro yitabaza Kigeli Rwabugili.Kigeli aratabara,Rwabigimba araneshwa ahungira mu Bugufi bwari ubw’i Burundi muri ibyo bihe.
Igitero cyo ku Kidogoro : Iki gitero cyagabwe na ahantu ho mu majyaruguru ya Bukavu ,ahagana mu bya Karehe.Ubwo Byaterana yari amaze gutanga ,asimbuwe na Rutaganda wari ukiri muto.Umugabekazi Mugeni Gahwijima ariwe ugenga igihugu .Ubwo igitero cy’Abanyarwanda cyasaga n’igisonga Ubunyabungo bwari bumaze kuzahazwa n’amapfa.Muri icyo “Kibariro” mu Rwanda hatera Muryamo ,Ubushita n’Imvunja.
Igitero cyo ku Rusozi :Icyo gitero cyo ku Rusozi ariyo Bukavu y’ubu,cyari kigamije gufata mpiri Rutaganda n’Umugabekazi Mugeni Gahwijima,kikanyaga Ingabe y’Ubunyabungo Karya- Mahugu,kugirango u Rwanda rwigarurire by’imvaho u Bunyabungo.Rutaganda na Nyina bari bahungiye ahantu ho muri Bishugi mu majyepfo y’Ubunyabungo,kwa Katabirurwa.Igitero cyica Katabirurwa,gifata mpiri Umugabekazi ,Rutaganda abagaragu be baramucikana.
Igitero cy’Imigogo :Icyo gitero cyari kibasiye Ntare IV Rwamigereka Umwami w’i Nkole wari wanyaze Inyambo z’i Rwanda ,agatwika ingoro y’i Rutaraka hafi ya Nyagatare.Kigeli Rwabugili yari i Bunyabungo n’ingabo ze,nibwo avunuye atera i Nkole ,yigarurira umurwa Mbarara, Rwamigereka yari yahuze,amenesha Imigogo y’Abanyankole ,agarika ingogo,imbunda zabo zahindutse ibifuma.
Mu by’ukuri imigenzereze ya bariya Bami uko ari batatu,ni nk’urugero rusange rw’Ingoma Nyiginya,umuntu yavuga ko ari « Ingoma y’Ubwisanzure » burangwa na Ruganzu wigaruriye impugu nyinshi, «Ingoma y’ubugaragu » ,burangwa n’ituze rya Gahindiro wahatse nta ntugunda, « Ingoma y’umuheto » wari indanga-Ntego ya Rwabugili wagamburuje inkiko z’ishyanga.Ayo akaba ariyo matwara rusange y’Ingoma Nyiginya yari ishingiye ku muzi w’ibanga ry’imiterekero. Twifashishije Ingoma ya Cyami
Yanditswe na Akayezu Jean de Dieu/MUHABURA.rw
Urashaka kugumana natwe ngo ujye ubasha guhorana amakuru yizewe kandi agezweho? Kanda hano ujye udukurikira kuri Facebook
Ukoresha Twitter kanda hano amakuru ajye akugereraho igihe
Ubunyambiriri ni muri Nyamagabe
Inkotanyi cyane yari akaze


text:
Gukunda si ibintu byoroshye. Mugore cyangwa mukobwa niba ushaka kugira urukundo ruzahoraho ibihe byose ku buryo uzajya urwishimira ugomba gushaka umugabo ugukunda kandi ushobora kuguha urukundo rwe rwose yivuye inyuma.
Ese uwo mugabo wamubwirwa niki?
Dore ibintu 7 by’ingenzi byakwereka umugabo ugukunda mu buryo bwose bushoboka, nubwo byagenda bite adashobora kukureka:
Biramuhangayikisha mu kumenya uburyo umeze
Umugabo uba ashaka ko mushobora kumarana igihe kirekire mu kundana; cyangwa(...)
Gukunda si ibintu byoroshye. Mugore cyangwa mukobwa niba ushaka kugira urukundo ruzahoraho ibihe byose ku buryo uzajya urwishimira ugomba gushaka umugabo ugukunda kandi ushobora kuguha urukundo rwe rwose yivuye inyuma.
Ese uwo mugabo wamubwirwa niki?
Dore ibintu 7 by’ingenzi byakwereka umugabo ugukunda mu buryo bwose bushoboka, nubwo byagenda bite adashobora kukureka:
Biramuhangayikisha mu kumenya uburyo umeze
Umugabo uba ashaka ko mushobora kumarana igihe kirekire mu kundana; cyangwa mushobora gukundana ubuziraherezo uzamubwirwa nuko muri we aba ahangayikishijwe no kumenya uko wumva umeze.
Iyo abonye ikintu kuri wowe kidagenda neza cyangwa se akabona ko utishimye arakwegera akakuaza impamvu ituma utishimye. Akakubaza ati, “mukundwa cyangwa se mukunzi wabayiki ko utishimye? Ni iki kitagenda neza? Umeze ute?”
Akimara kubikubaza asigara ashaka uburyo bwose bushoboka bwo kuba yakemura ikibazo kikava mu nzira mu buryo bwihuse.
Yirinda ibintu byose bishobora kuba byagutera ikibazo mu buzima bwawe
Ikindi kintu cya kabiri kizakwereka umugabo udashobora kureka kugukunda nubwo byagenda bite; yitondera ikintu cyari cyo cyose gishobora kugutera ikibazo kigatuma utishima mu buzima bwawe.
Kuba azirikana ibintu uba wamubwiye ko udakunda, yatrangiza akabyubahiriza ntabirengeho akabiha agaciro kabone nubwo kaba ari akantu gato cyane, bizakubere ikimenyetso cyuko agukunda ubuziraherezo cyangwa akwitayeho.
Igihe cyose ahora agutekereza
Umugabo ushobora kuzahora agukunda igihe cyose ahora agutekereza mu buzima bwe. Kandi agafata umwanya umwanya munini muri we atekereza ku rukundo rwanyu.
Yishimira kuba yahora akuratira abandi bagabo ko afite umugore mwiza umunyura kandi umushimisha muri byose kabone nubwo waba umubabaza ntacyo biba bimubwiye arabyirengagiza akabirengaho.
Ikindi kandi nuko igihe kirekire gishoboka azahora yishimira kuba yajya ahora akuvugisha ashaka kumenya niba umeze neza cyangwa utameze neza.
Ibyishimo byawe nibyo byiwe
Umugabo kandi ugukunda uzamubwirwa nuko igihe cyose ibyishimo byawe bizamubera umunezero kuri we, nawe akumva yishimye. Iyo ufite ikibazo kigukomereye nawe kimubera umutwaro ukomeye mu buzima bwe.
Ahora azirikana ibyishimo byawe nkukonawe aba ashaka guhora akubona wishimye, nta kantu k’umunkanyari kari mu maso yawe. Umunezero wawe, ibyishimo byawe byose bihinduka umunezero kuri we netse bikanahindukaibyishimo kuri we.
Yishimira kuba agukunda wenyine
Ikizakubwira umugabo udashobora kukureka mu buzima bwe nuko azishimira kandi agaharanira kuba yahora agukunda wenyine nta wundi mugore cyangwa umukobwa atekereza muri we.
Azakubera inyangamugayo muri byose kandi ahore yumva yanakwitangira no mu bibazo byose ushobora guhura nabyo. Kuba yatekereza undi mugore cyangwa umukobwa bizamubera ihurizo kuri we, ndetse rimwe na rimwe ubone byanamutesheje umutwe.
Umugabo udashobora kureka kugukunda mu buzima bwe uzamubwirwa nuko nta mutima urehareha umurangwaho kandi uba yumva mwakomeza mukikundanira ubuziraherezo.
Amakosa yawe ntacyo aba amubwiye
Umugabo uzahora agukunda uzamubwirwa nuko agomba guhora azi neza kandi azirikana muri we ko utari intungane muri byose, ndetse wanakora amakosa ntayiteho ukabona rimwe na rimwe yanakubabariye nta n’imbabazi wamusanye.
Ikindi kandi nuko no mu gihe wamenye ko wakosheje ukamusaba imbabazi ntazatinda kuziguha kuko azi neza ko nta muntu udakosa kandi nta n’uhora atunganye.
Iki kizakubere ikimenyetso kidasibangana cyuko atazigera aguhemukira mu buizima bwanyu cyangwa mu rukundo rwanyu.
Igihe cyose aba akuri hafi aguhoza amarira
Ikizakubwira umugabo ushobora kugukunda ubuziraherezo nuko igihe cyose abona ko utishimye, ubabaye azishimira kugusanganira akaguhoza amarira. Akakubwira ati, “mukundwa wirira ndi kumwe nawe.”
Igihe cyari cyo cyose azishimira guhora akubahafi kandi aharanira ko wishima mu buzima bwawe; ndetse uzanamubwira nuko uzabona aharanira umunezero n’ibyishimo byanyu.
Yanditswe na Bizimana Jean Damascene/Muhabura.rw
Abagabo nkabo ntibakiboneka rwose kuk abantu barahindutse mukunda uyumunsi ejo ukabona ntakikwishimira naho yatangiye gutereta undi abagabo nabasore mubagire inama kk badutera umutima mubi
IBYO BIMENYETSO MUTANZE NI UKURI MBESE UMUGORE UFITE UMUGABO UTAMWIYUMVAMO NIKI YAKORERA UWO MUGABO? .
IBYO BIMENYETSO MUTANZE NI UKURI MBESE UMUGORE UFITE UMUGABO UTAMWIYUMVAMO NIKI YAKORERA UWO MUGABO? .


text:
ven.
19
oct.
2012
Ibaruwa Mutagatifu Pawulo Intumwa
yandikiye Abanyagalati (Gal 5, 18-25)
Bavandimwe, 18niba muyoborwa na Roho nta bwo mukigengwa n’amategeko. 19Ibikorwa by’umubiri birigaragaza : ubusambanyi, ubuhabara, ubwomanzi, 20gusenga ibigirwamana, kuroga, kwangana, gukurura intonganya, ishyari, uburakari, kwikuza, amazimwe, amakimbirane, 21inzika, ubusinzi, ubusambo, n’ibindi nk’ibyo. Ndababuriye nk’uko nigeze kubibabwira : abakora bene ibyo nta murage bazahabwa mu Bwami bw’Imana.
22Naho imbuto ya Roho ni urukundo : ibyishimo, amahoro, kwihangana, ubugwaneza, ubuntu, ubudahemuka, 23imico myiza, kumenya kwifata. Nta tegeko ribuza imigirire nk’iyo. 24Aba Kristu Yezu babambye ku musaraba umubiri wabo w’ingeso mbi ndetse n’irari. 25Niba tubeshejweho na Roho, nituyoborwe na Roho.
ZABURI (Zab 1, 1-2, 3-4a, 4b-6)
Inyik/ Nitwemere kuyoborwa na Roho.
Hahirwa umuntu udakurikiza inama y’abagiranabi,
akirinda inzira y’abanyabyaha,
kandi ntiyicarane n’abaneguranyi,
ahubwo agahimbazwa n’amategeko y’Uhoraho,
akayazirikana umunsi n’ijoro !
Ameze nk’igiti cyatewe iruhande rw’umugezi,
kikera imbuto uko igihe kigeze,
kandi amababi yacyo ntagire ubwo arabirana ;
uwo muntu ibyo akora byose biramuhira,
naho ku bagiranabi si ko bigenda :
Bo bameze nk’umurama uhuhwa n’umuyaga,
ni cyo gituma ku munsi w’urubanza batazegura umutwe,
n’abanyabyaha ntibazajye mu iteraniro ry’intungane.
Kuko Uhoraho yita ku nzira y’intungane,
naho inzira y’abagiranabi ikagusha ruhabo.
IBANGONDIRIMBO RIBANZIRIZA IVANJILI (Zab 19 (18), 9)
Alleluya Alleluya.
Amategeko y’Uhoraho anezereza umutima,
akamurikira umuntu.
Alleluya.
IVANJILI
+ Luka (Lk 11, 42-46)
Muri icyo gihe, Yezu aravuga ati 42“Nimwiyimbire Bafarizayi, mwe mutanga igice cya cumi cy’isogi, n’icy’imbwija, n’icy’izindi mboga zose, ariko mukirengagiza ubutabera n’urukundo rw’Imana. Ngibyo ibyo mwagombaga gutunganya mutirengagije n’ibindi ! 43Nimwiyimbire Bafarizayi, mwe mukunda intebe za mbere mu masengero, no kuramukirizwa ku karubanda. 44Nimwiyimbire ; mwe mumeze nk’imva zitagira ikiziranga ; bakazinyura hejuru batabizi !”
45Nuko umwe mu bigishamategeko abwira Yezu ati “Mwigisha, iyo uvuga utyo natwe uba udutuka.” 46We rero aramusubiza ati “Nimwiyimbire namwe bigishamategeko, kuko mukorera abantu imitwaro iremereye, ariko mwe ntimukoze n’urutoki rwanyu kuri iyo mitwaro !”


text:
mar.
29
mai
2012
ISOMO RYA MBERE
Ibaruwa ya mbere ya Mutagatifu Petero Intumwa (1 Pet 2,2-5.9-12)
Bavandimwe, 2nimumere nk’abana bakimara kuvuka, nimurarikire amata meza y’ ijambo ry’Imana, kugira ngo igihe muryakira mutere imbere mu gucungurwa kwanyu, 3niba koko mwarasogongeyeho mukumva ukuntu Nyagasani aryohereye. 4Nimwegere Nyagasani, ibuye nyabuzima ryajugunywe n’abantu, nyamara ari indobanure kandi rifite agaciro gakomeye mu maso y’Imana; 5bityo namwe mube nk’amabuye mazima, mwubakwemo ingoro ndengakamere, kugira ngo mube imbaga ntagatifu y’abaherezabitambo, mwitureho ibitambo ndengakamere bishimisha Imana ku bwa Yezu Kristu.
9Koko rero muri ubwoko bwatoranyijwe, imbaga y’abaherezabitambo ba cyami, ihanga ritagatifu, umuryango lmana yironkeye, kugira ngo mujye mwamamaza ibigwi by’Uwabahamagaye abavana mu mwijima, akabinjiza mu rumuri rwe rw’agatangaza, 10mwebwe abatari umuryango w’Imana kuva kera, ubu ngubu noneho mukaba mwarabaye umuryango wayo, mwebwe mutari abo kugirirwa imbabazi, ubu ngubu noneho mukaba mwarazigiriwe. 11Nkoramutima zanjye, mwebwe muri nk’abagenzi n’abanyamahanga, ndabasaba ngo mwirinde irari ry’umubiri rirwanya umutimanama. 12Nimugire imyifatire myiza imbere y’abatemera Imana nyakuri, kugira ngo n’ubwo babasebya nk’aho muri abagiranabi, bazamurikirwe n’ibikorwa byanyu maze basingize Imana ku munsi izaziraho.
ZABURI (Zab 100 (99), 1-2, 3,4, 5)
Inyik/ Nimusanganize Uhoraho impundu z’ibyishimo!
Nimusingize Uhoraho bantu b’isi yose,
Nimumugaragire mwishimye,
nimumusanganize impundu z’ibyishimo!
Nimwemere ko Uhoraho ari we Mana,
Ni we waturemye, none turi abe,
Turi umuryango we n’ubushyo yiragiriye.
Nimutahe amarembo ye mumushimira,
Mwinjirane ibisingizo mu ngombe ze,
Mumusingize, murate izina rye.
Kuko Uhoraho ari umugwaneza,
Urukundo rwe ruhoraho iteka,
Ubudahemuka bwe bugahoraho uko ibihe bigenda bisimburana.
IBANGONDIRIMBO RIBANZIRIZA IVANJILI (Yh8,12)
Alleluya Alleluya.
Nyagasani Yezu Kristu, uri urumuri rw’isi,
ugukurikira azatunga urumuri rw’ubugingo.
Alleluya.
IVANJILI
+ Mariko (Mk 10,46-52)
Muri icyo gihe, 46Yezu n’abigishwa be bagera i Yeriko. Igihe agisohoka muri Yeriko ari kumwe n’ abigishwa be n’imbaga y’abantu benshi, umuntu w’impumyi witwaga Baritimeyo mwene Timeyo, akaba yari yicaye iruhande rw’inzira asabiriza. 47Yumvise ko ari Yezu w’i Nazareti, atera hejuru ati « Yezu, Mwana wa Dawudi, mbabarira!» 48Benshi baramucyaha ngo aceceke, ariko we arushaho gusakuza ati « Mwana wa Dawudi, mbabarira!» 49Yezu arahagarara, aravuga ati «Nimumuhamagare.» Bahamagara iyo mpumyi, barayibwira bati «Humura, haguruka dore araguhamagaye.» 50 Ajugunya igishura cye, ahaguruka bwangu asanga Yezu. 51Yezu aramubaza ati «Urashaka ko ngukorera iki ?» Impumyi iramusubiza iti «Mwigisha mpa kubona!» 52Yezu aramubwira ati « Genda, ukwemera kwawe kuragukijije. » Ako kanya arahumuka maze akurikira Yezu.


text:
Abagore babyarira mu Kigo Nderabuzima cya Mucubira mu Murenge wa Cyabakamyi, bavuga ko batumwa buji n’abaforomo zo kumurikisha mu gihe baba bababyaza.
Umwe muri bo agira ati“Abaforomo badusaba kwigurira buji yo kumurikisha batubyaza, abafite ubushobozi bajyana amatoroshi, hari n’igihe umuntu abyara bacanye itara rijyamo peterori.”
Ntakirutimana Eugenie agira ati “Iyo ugiye kubyara nijoro bagutuma buji. Twarabimenyereye, umuntu ajya kubyara yitwaje buji. Ni ibintu bitubangamira cyane, kuko hari nk’igihe izo wajyanye zishobora gushira utarabyara ugasanga bibaye ibibazo.”
Umuyobozi w’Ikigo Nderabuzima cya Cyabakamyi, Hajabakiga Pierre, avuga ko abagore batumwa buji zo kumurika aho baruhukira, badatumwa izo kumurikisha bababyaza, gusa akemeza ko ikibazo cyo kutagira umuriro mu buryo buhoraho kibagoye cyane mu gihe cy’imvura.
Yagize ati “Barabeshya ntawe dutuma buji zo kumurikisha aho abyarira, ahubwo bigurira izo kumurikisha mu cyumba baruhukiramo bamaze kubyara. Natwe twemera ko ikibazo gihari ariko mu bushobozi bwacu ntacyo twagikoraho.”
Akomeza agira ati“Iyo ari mu gihe cy’izuba nta kibazo tuba dufite kubera ko dukoresha amashanyarazi akomoka ku mirasire y’izuba. Mu gihe cy’imvura ni bwo duhura n’ikibazo gikomeye, kuko tugura buji, ubundi tukagura amabuye yo gushyira mu matoroshi. Ibyo ni byo biduha urumuri dukoresha tubyaza abagore. Ni ukubura uko tugira, mbese ni amaburakindi kuko rwose urumuri rwa buji ntiruba ruhagije.”
Umuyobozi w’Akarere ka Nyanza wungirije ushinzwe ubukungu n’iterambere, Kajyambere Patrick, yatangarije IGIHE ko mu rwego rwo gushaka igisubizo kirambye kuri iki kibazo ndetse n’ibindi biterwa no kuba nta muriro uharangwa, ngo bagiye kugeza umuriro muri uyu murenge mu minsi iri imbere.
Yagize ati “Icyo kibazo turakizi, uriya ni wo murenge wonyine utagira umuriro. Duteganya ko mu ngengo y’imari y’uyu mwaka na wo wazabona umuriro, ariko tuzafata no ku ngengo y’imari y’umwaka utaha, ubu inyigo yararangiye.”
Kajyambere kandi avuga ko ku bindi bikorwaremezo bitaba muri uyu Murenge birimo umuhanda ukoze neza, na byo bizagenda bikorwa buhoro buhoro ngo kuko byose bitakorerwa rimwe.
Uretse iki Kigo Nderabuzima cyazungukira mu kubona umuriro w’amashanyarazi, byitezwe ko n’ibindi bikorwa birimo iby’ubucuruzi, imyidagaduro, ndetse n’abakoraga urugendo rw’amasaha arenga atanu n’amaguru bajya i Nyanza gufotoza ibyangombwa bitandukanye na bo bazajya babikorera hafi y’aho batuye.


text:
Ubushakashatsi bwakorewe ku bantu bagera kuri miliyoni enye, bavutse hagati y’umwaka wa 1891 na 2001, bwagaragaje ko abagabo banywaga inzoga cyane kurusha abagore, bwanagaragaje kandi ko ari nabo bakunze kugerwaho n’ingaruka zo kunywa inzoga ugereranyije n’abagore.
Inkuru dukesha BBC ivuga ko ubwo bushakashatsi bugaragaza ko abantu bavutse mu myaka 1900, abagabo banywaga inzoga bari bakubye kabiri abagore kandi ko abagaragazaga ibibazo biturutse ku kunywa cyane bari bakubye gatatu abagore, mu gihe abagerwagaho n’ingaruka z’inzoga zirimo n’uburwayi bw’umwijima bari inshuro 3.6 ugereranyije n’abagore.
Ubushakashatsi bwakozwe na BMJ ( British Medical Journal) bugaragaza ko ikinyuranyo cyo kunywa inzoga hagati y’abagore n’abagabo cyagabanutse cyane ugereranyije no mu myaka 15 ishize, ku buryo abagabo n’abagore bashaka kunganya urugero rwo kunywa n’ibibazo bituruka ku nzoga.
Kuva icyo gihe ngo abagore banywa inzoga biyongereyeho 1.1, mu gihe 1.3 byabo bahura n’ibibazo by’ubuzima biterwa no kunywa inzoga.
Itsinda ry’abashakashatsi bo muri Kaminuza ya South Wales muri Australia, ryifashishije imibare yavuye mu bantu bo hirya no hino ku Isi, biganjemo abaturuka muri Amerika y’Amajyaruguru no ku mugabane w’u Burayi, bagaragaje ko uko gukora inzoga byiyongera ndetse n’uburyo zamamazwa, akenshi ngo bikurura abagore cyane abakobwa bakiri bato.
Bavuga ko abahanga mu bijyanye n’ubuzima bw’abantu bakwiye gushyira imbaraga mu gusobanurira abagabo n’abagore ingaruka zo kunywa inzoga n’uburyo bwo kuzirinda.


text:
Ruth Kamande watorewe kuba nyampinga muri gereza ya Langata
Miss Ruth Kamande ngo yahogoje benshi ku mbuga nkoranyambaga ndetse n’abamureba bose amaso ku maso ariko aza gufungirwa icyaha gikomeye cyo kwica umusore bakundanaga
Uretse abasore n’abagabo, ngo ubwiza bwa Ruth Kamande bunatangarirwa n’abakobwa n’abagore bagenzi be bafunganwe ari na cyo cyatumye ari we bahitamo kubabera Nyampinga (Miss) muri gereza y’abagore ya Langata.
Ikinyamakuru The Star cyo muri Kenya, cyanditse ko uyu mukobwa w’imyaka 22 y’amavuko bakunze kwita Bigy afungiwe icyaha kwicisha icyuma uwari umukunzi we Fareed Mohammed wapfuye afite imyaka 24.
Uyu mukobwa ngo yishe uyu musore bapfa ubutumwa bugufi umusore yari yohererejwe kuri terefone n’undi mukobwa bakundanaga mu ibanga maze yanga ko umukobwa abusoma barwanira terefone kugeza bayimennye bituma uyu mukobwa afata icyuma asogota umukunzi we inshuro 22 aramwica.
Nyuma yo gutorerw kuba Nyampinga, yatangaje uko abyakiriye agira ati: “Uretse kuba ntabwisanzure umuntu aba afite, muri gereza si ahantu habi, hari gahunda zituma umuntu yisubiraho, nkihagera narahindutse ntangira no guhindura abandi, iyo uberetse ko wahindutse baguha amahirwe yo kujya mu bikorwa bitandukanye nk’iki ndimo”


text:
Umuhango wo kumusezeraho uteganyijwe kuri uyu wa Mbere tariki 17 Ukwakira 2016, mu ngoro y’Inteko Ishinga Amategeko saa tatu n’igice za mugitondo.
Imihango yo kumusezeraho irakomereza muri Paruwasi yitiriwe umwamikazi w’amahoro, Regina Pacis i Remera, aho hasomwa Misa yo kumusezeraho nk’umukirisitu. Gushyingura birakorerwa ku irimbi rya Rusororo mu Karere ka Gasabo.
Depite Nyandwi Joseph Désiré mbere y’uko ajya mu Nteko Ishinga Amategeko, yabaye umuyobozi mu nzego zitandukanye. Kuva kuwa 29 Ukwakira 1994 kugera 07 Gashyantare 1999 yari Perefe w’iyahoze ari Perefegitura ya Gitarama.
Kuva kuya 08 Gashyantare 1999 kugera kuya 19 Werurwe 2000 yabaye Minisitiri w’Ubutegetsi bw’Igihugu mu gihe kuva kuya 11 Werurwe 2000 kugera kuya 15 Ugushyingo 2002 yari Minisitiri w’Ubutegetsi bw’Igihugu n’Imibereho myiza y’Abaturage.
Kuva kuya 20 Ugushyingo 2002 kugera kuya 22 Kanama 2003 yari umwe mu bagize Inteko Ishinga amategeko y’inzibacyuho, aba umudepite uhagarariye RPF mu Nteko Ishinga Amategeko kuva kuwa 10 Ukwakira 2003.
Yitabye Imana afite imyaka 62 kuko yavutse kuya 04 Werurwe 1954.


text:
Senateri Tito Rutaremara, yabwiye urubyiruko rw’i Rwamagana ko ubu Leta ishyize imbere kwigisha ubumuntu, ikaba ari ho itandukaniye na leta yo mu gihe cya Jenoside yakorewe abatutsi mu 1994 na mbere yaho, kuko bwo higishwaga ubunyamaswa, urwango n’ubwicanyi.
Ubu butumwa uyu musenateri yabutangiye mu kiganiro yahaye urubyiruko rwo mu karere ka Rwamagana, cyari kigamije kubasobanurira amateka ya Jenoside yakorewe abatutsi n’uruhare urubyiruko rwayigizemo, ndetse no kugaragaza uburyo urundi rubyiruko rwagize uruhare mu kuyihagarika.
Muri iki kiganiro, Senateri Tito yagaragarije urubyiruko ko Leta iriho ubu itandukanye n’izayibanjirije, kuko muri iki gihe Leta yigisha abaturage kugira ubumuntu, mu gihe Leta ya mbere ya Jenoside yo yigishaga abantu kuba inyamaswa.
Yagize ati:“Leta yari iriho yigishaga ubunyamaswa, twe turigisha ubumuntu, ni ryo tandukaniro.”
Asobanura impamvu yatumye FPR Inkotanyi ifata intwaro ikarwanya Leta ‘mbi’ yariho, Senateri Tito yagize ati:“Muri icyo gihe uwavaga muri komini agiye i Kigali yagombaga uruhushya rw’inzira rumwemerera kugenda kandi ari mu gihugu cye.
Aho FPR itangiriye yarabyize isanga mu Rwanda hari leta y’igitugu, harimo akarengane, amacakubiri yanganishije abanyarwanda, abahutu n’abatutsi, aya macakubiri atangiye kwanganisha abanyanduga n’abakiga, mu gihugu nta kwishyira ngo wizane byari bihari.
Kubona urwandiko rw’abajya mu mahanga byari iby’abayobozi gusa, abana amashuri akaba make hakajyayo abana b’abayobozi gusa, hari ubukene hakaba n’ubujiji n’ubuhunzi.”
Yakomeje asobanura ko mu byatumye FPR Inkotanyi itangiza urugamba rwo kubohora igihugu, harimo impamvu y’uko yashakaga Leta yigisha ibitandukanye n’ibyigishwaga icyo gihe, kuko byagaragaraga ko nta cyiza byageza ku banyarwanda.
Ubuyobozi bw’Akarere ka Rusizi bwasabwe gukurikiranira hafi ikibazo cya zimwe mu nyubako zihurirwamo n’abantu benshi zashegeshwe n’umutingitito, nyamara magingo aya zikaba zigikorerwamo kandi (...)
Ababyeyi barerera muri GS Ntura Protestant, ishuri riri mu murenge wa Giheke mu karere ka Rusizi, bafite impungenge z’uko abana babo bagiye gutangira amashuri, ibyumba by’amashuri bigiramo bishaje (...)
Abaturage bo muri Nyamugari mu murenge wa Ndego mu karere ka Kayonza bavuga ko bakusanyije amafaranga arenga miliyoni 6 ngo babone amazi meza, ariko ngo barayategereza baraheba. Igitekerezo cyo (...)
Umuyobozi w’akarere ka Rwamagana Mbonyumuvunyi Radjab, arasaba abaturage batuye muri aka karere kwirinda gukongeza ingengabitekerezo ya Jenoside mu bana bato, ahubwo bakayikumira kugira ngo (...)
Nyuma y’uko mu minsi ishize abayobozi b’utugari n’abakozi babungirije, n’abanyamabanga nshingwabikorwa b’imirenge mu turere tugize intara y’Uburengerazuba bagiye basezera ku mirimo yabo, bamwe mu (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Jun 08, 2016 Bienvenu Ndacyayisenga Amadini 0
Guhera kuri uyu wa kane tariki ya 9 kugeza kuya 12 Kamena 2016,ku itorero rya ADEPR umudugudu wa Gatsata haratangizwa igiterane gikomeye cyateguwe n’itsinda ryitwa Philadelphia rishinzwe gutegura ibikorwa by’amasengesho muri uyu mudugudu.
Iki giterane kizamara iminsi ine kigamije gushimira Imana kuri byose yakoreye abakristu basengera muri uyu mudugudu ndetse n’abandi Imana yakoreye ibitangaza binyuze muri uyu mudugudu.Ubuyobozi bw’uyu mudugudu buvuga ko benshi bakiriye muri wo cyane cyane mu masengesho bahakoreye.
Iki giterane si ubwa mbere kiba kuko n’umwaka ushize habaye igiterane gisa nk’iki ndetse ubuyobozi bw’umudugudu wa Gatsata bukaba bwemeza ko cyatanze umusaruro ukomeye yewe ngo hari bamwe bari bafite imitwaro iremereye ariko kuri ubu ngo bakaba baramaze gukira no kubohoka.
Mu kiganiro Isange.com yagiranye na Past Kamanzi Laurent ukuriye uyu mudugudu,yasobanuye ko bafite impamvu yo gukora ibiterane nk’ibi bashima Imana.Yashimangiye kandi ko adashidikanya ko ibitangaza bigikoreka kandi ko yizera ko uzaza wese atazataha ubusa.Uyu mushumba kandi asobanura ko bo nk’umudugudu iyo bateguye ibiterane byo gushima Imana ,badahagarikira ahao gusa ngo babivug mu magambo ,ahubwo bijyana n’ibikorwa bitewe n’igikenewe n’abanyetorero.Akomeza avuga ko uyu ari umwanya mwiza ababonye wo gushima Imana bakora ku nyubako yabo yamaze no gutangizwa kugeza ubu.
Uyu mushumba yizeza abanyetorero ko inyubako y’urusengero izuzura mu gihe kitarenze imyaka 2 niba nta nkomyi bahuye nayo.Muri iki giterane hazaba harimo abakozi b’Imana batandukanye barimo abavugabutumwa nka Past Kaniziyo uzaturuka mu karere ka Rusizi ,Past Zigirinshuti Michel umenyerewe cyane muri iri torero,Past Uwamabaje Emmanuel,na Past Munezero Jean nawe uzaturuka i Burengerazuba.
Abahanzi n’amakorari nabo bazitabira iki giterane barimo korali Impanda yo muri ADEPR SGEEM,korali Sinayi izaturuka ADEPR Kamashashi ndetse n’amakorali yose yo muri uwo mudugudu.
nnzahoyankuye@gmail.com
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Bibiliya ni igitabo gitandukanye n’ibindi bitabo kuko gikubiyemo ijambo ry’Imana, mu yandi magambo nubwo hariho abanditse ubwo butumwa, ariko ibirimo byose ni iby’Imana, kandi byose byahumetswe nayo.’’ 2 Timoteyo 3:16
Ibi bivuze ko nubwo Imana itagiye mu icapiro ngo yandikire abantu, ariko ubutumwa burimo buyobowe nayo kandi bwahumetswe nayo. Bibiliya yanditswe n’abantu hafi 40 banyuze mu buzima butandukanye ( abaganga, abarobyi, abami, abahanuzi, intumwa, abize n’abatarize), babikora mu myaka isaga 1500.
Nubwo Bibiliya yanditswe n’abo bantu bose batandukanye, banyuze mu buzima butandukanye, bize ibintu bitandukanye, ariko ntiyivuguruza. Iyo uyisomye uhereye mu itangiriro ukageza mu Byahishuwe, usanga yuzuzanya, nta kosa wayisangana, yujuje ibyangombwa byose umuntu akeneye muri uru rugendo rugana mu ijuru.
Iyo usomye ijambo ry’Imana, ntabwo usanga ahantu hose habonekamo uwayanditse ku buryo buhita bugaragara.
Ibitabo bitanu bibanza ari byo Itangiriro, Kuva, Abalewi, Kubara no Gutegekwa kwa Kabiri byose byanditswe na Mose.
Yosuwa= Yosuwa
Abacamanza, Rusi, Ibitabo bibiri bya Samweli= Samweli/Natani/ Gadi
Ibitabo byombi by’Abami= Yeremiya
Ibitabo byombi by’Ibyo ku ngoma, Ezira, Nehemiya= Ezira
Esiteri= Moridekayi
Yobu= Mose
Zaburi = Zanditswe n’abantu batandukanye, icyakora inyinshi ni iza Dawidi
Imigani, Umubwiriza, Indirimbo ya Salomo= Salomo
Yesaya= Yesaya
Yeremiya, Amaganya ya Yeremiya= Yeremiya
Ezekiyeli=Ezekiyeli
Daniyeli= Daniyeli
Hoseya= Hoseya
Yoweli=Yoweli
Amosi= Amosi
Obadiya=Obadiya
Yona=Yona
Mika=Mika
Nahumu=Nahumu
Habakuki=Habakuki
Zefaniya=Zafaniya
Hagayi=Hagayi
Zekariya=Zekariya
Malaki=Malaki
Matayo=Matayo
Mariko=Mariko
Luka=Luka
Yohana=Yohana
Ibyakozwe n’intumwa= Luka
Abaroma=Pawulo
1, 2 Abakorinto, Abagalatiya, Abefeso, Abafilipi, Abakolosayi, 1,2 Abatesalonike, 1,2 Timoteyo, Tito, na Filimoni zanditswe na Pawulo
Yakobo= Yakobo
1,2 Petero= Petero
1,2,3 Yohana= Yohana
Yuda= Yuda
Ibyahishuwe= Yohana
Igitabo cy’Abaheburayo abantu ntibemeranywa ku muntu wacyanditse.


text:
Umukunzi wacu yatwandikiye muri aya magambo ngo mumugire
inama. Yagize ati:
Umukobwa dukundana mukeka amababa, munyumvire namwe
mumbwire. Ese naba mfite ukuri? Niba mfite ukuri se nkore iki
cyihuse tutarabonana ko mbura amezi make ngo ngaruke mu
Rwanda?
Dore uko ikibazo giteye"
Twakundanye nkirangiza secondary (amashuri yisumbuye), we
yari akiyarimo, urukundo rwacu rwashyushye mu minsi ya mbere
kuburyo wagirango hashize igihe turi inshuti. Ariko nyuma
y'igihe gito umukobwa yatangiye kwigira ntibindeba mu rukundo
biza no kuba impamvu yo kuruhagarika ! Maze kugera kaminuza
muri Leta Zunze ubumwe za Amerika (USA) aho niga HUMAN
Medicine umukobwa byaramushimishije cyane ndetse anahita
agaruka mu rukundo yihuse cyane!
Yaje asaba imbabazi ,ndazimuha ariko nyuma nagiye mubaza ku
mpamvu yari yaramuteye kugenda, yaje kumbwira ngo
umuryango we abantu bawubwiye ko mvuka mu muryango
utifashije, ukennye cyane, ngo Mama we n'abandi bantu ba hafi
bo mu ryango we bamufashije guhita anyibagirwa byihuse, nawe
bimujyamo ngo ariko nyuma yasanze yaribeshye ngo niyo
mpamvu yamuteye kwigarura, ngo urukundo ntirushingira ku
bintu!
Twakomeje kugenda tuganira akambwira abahungu yakundanye
nabo benshi ndetse bakanatandukana nta mpamvu ifatika
ibiteye. Yakomeje ambwira ibigwi by'abo bakundanye nsanga
njye n'ubwo murusha imyaka ine y'amavuko we andusha
nk’imyaka 10 mu gitanda. Iyo ambwira angaragariza ko ankunda
byabuze irugero ariko nkibaza nti naba ndusha iki abandi bose
bakundanye?
Ese ubundi kuki ahora anyibutsa ko ngomba kumubera umugabo
nkirangiza kwiga ? Gusa numva hari ikibyihishe inyuma kandi
uko iminsi yo kugaruka mu Rwanda igenda yegereza niko
urukundo n'icyizere namugiriraga tukiri kumwe binanira
kubigarura. Mungire inama namwe.
1. Mureke?
2. Nkomeze nkundane nawe?
3. Ntegereze nzarebe ngarutse?
4. Nshake ikindi nkora? (Kimbwire)
Umukobwa dukundana mukeka amababa
Umukunzi wacu yatwandikiye muri aya magambo ngo mumugire


text:
Nubwo bimeze bityo ngo hari ubwo umugabo yumva ko yasuzuguwe cyangwa atubashywe mu muryango maze umugore ntabimenye akagira ngo nta kibazo gihari kandi ibintu byakomeye.
Urubuga elcrema rugaragaza ibimenyetso cyangwa imyitwarire umugabo ashobora kugaragaza mu rugo ugahita umenya ko ari amarenga arimo kugucira yuko utarimo kumwubaha uko bikwiriye.
1. Akubwira ko uri indashima
Iyo umugabo wawe atangiye kumva avuga ko udashima ibyo akora haba hari ikitagenda. Gushimira umugabo wawe no kumwereka ko unyurwa n’ibyo akora ni kimwe mu byereka umugabo wawe ko umwubashye.
Iyo rero abikubwiye ko udashima ibyo akora aba arimo guca amarenga yuko utamwubaha.
2.Akubwira ko uhora uvuga ibitagenda gusa
Iyo umugabo wawe atoboye akakugaragariza ko uhora uvuga ibitagenda gusa, ko nta kintu cyiza ujya ubona, aba akweretse ko gukora ibyo ari ukutamwubaha no kutamuha agaciro.
Guhora ugaragaza ibitagenze neza ngo byereka umugabo wawe ko utamwubaha na we bigatangira kumuca intege.
3.Akwingingira ko mwatera akabariro
Nta mugabo ushimishwa n’uko umugore bashakanye amwangira ko batera akabariro.
Iyo byageze aho umugabo akwingingira ko mutera akabariro aba ari ikimenyetso kimugaragarariza ko utakimwubaha.
4.Agushinja kudacisha macye
Iyo umugabo wawe akweretse ko utagicisha make,uvugira hejuru cyangwa utagituza ngo mufatire umwanzuro hamwe, burya aba aciye amarenga ko utarimo kumwubaha. Ibyaba byiza ni uko wahita ubikosora.
5. Agaragaza ko adakunzwe
Abagabo ngo bameze nk’abana, bakunda guteteshwa no kwitabwaho, iyo rero bitarimo gukorwa abona ko ari ukutamwubaha akabikwereka binyuze mu kukwibutsa ibyo wamukoreraga utagikora.
6. Akwereka ko utakimutega amatwi
Abagabo bakunda ko ubatega amatwi n’iyo waba utari bukurikize ibyo bakubwiye. Iyo utagitega amatwi umugabo wawe akarinda no kubikubaza burya ngo aba yamaze kubona ko utakimwubaha nk’umugabo mu rugo.
7. Akwereka ko utakimwizera
Burya iyo ukwizerana kwabuze hagati y’abashakanye kaba kabaye. Iyo umugore atacyizera umugabo atangira kugira ibitekerezo bibi ndetse n’agaciro yamuhaga kakagabanuka.
8. Ahindura imyitwarire
Iyo umugabo yakomeje guca amarenga yuko atubashywe, uwo ayacira ntabimenye, usanga yahinduye imyitwarire, agahitamo guceceka cyangwa yavuga akavuga nabi, agakambya agahanga n’indi myitwarire idahwitse.
Ashobora kandi kuva mu cyumba mwararagamo akigira ahandi ndetse iyo bimaze gukabya ashobora no kuguta mu nzu akigendera, ukazumva bavuga ngo nyiranaka umugabo yaramutaye.
Inkuru y’urubuga elcrema isoza igaragaza ko igihe cyose uwo mwashakanye yaba umugore cyangwa umugabo agize icyo akubwira, uba ugomba kucyitaho mu buryo budasanzwe, ukamenya impamvu yacyo kuko haba harimo amarenga menshi kandi iyo bidakosowe hakiri kare usanga byarenze igaruriro.


text:
Umuryango wa Gikiristu ‘ Confort my People Ministry ‘ wateguye igitaramo gikomeye cyo kuramya no guhimbaza Imana , kikazaririmbwamo amatsinda atatu akomeye mu ndirimbo zihimbaza Imana mu Rwanda , nkuko byemezwa n’umuyobozi wawo Pasiteri Willy Rumenera.
Ntibyari bikunze kubaho ko Gisubizo Ministries , Kingdom Ministries na Healing Ministries zihurira mu gitaramo kimwe , bitewe nuko buri cyumweru aya matsinda aba yatumiwe mu matorero menshi atandukanye kandi agakundwa n’ingeri zinyuranye.
Pasiteri Willy Rumenera uyobora ‘ Confort my People Ministry ‘ asobanura ko bateguye iki gitaramo bagamije kuvuga ubutumwa bwiza ari nako bakangurira abantu kuva mu biyobyabwenge .
Ati :” Nkuko mubyumva uyu muryango ugamije kwamamaza ubutumwa bwiza bwa Yesu Kristu , niyo mpamvu rero dutegura ibikorwa byinshi by’ivugabutumwa ariko kandi dufite n’ibindi bikorwa nka ‘ Teen Challenge Rwanda ‘ bidufasha kwigisha urubyiruko rwabaye imbata z’ibiyobyabwenge kubivamo kandi bakabireka burundu . Dufite ingero zaho twabikoze bigashoboka , ari nayo mpamvu twanateguye iki giterane ngo tubwirize abantu ubutumwa bwiza ari nako dutanga ubutumwa butuma abantu bahinduka , bakaba abakristu bafite ubuzima buzima .”
Yakomeje ati :” Turabizi ko hari imiryango y’abanyarwanda kandi bakijijwe , ariko abana babo bakaba bakoresha ibiyobyabwenge , hari aho tugera n’abana bakabitwibwirira kandi bakanatubwira ko ababyeyi babo batazi ko bakoresha ibiyobyabwenge . Ubu butumwa tubugeza hose ari nayo mpamvu twahuje Gisubizo Ministries , Kingdom Ministries , Healing Ministries n’umuhanzikazi Gaby Irene Kamanzi ngo tubwire abantu ko Yesu ari umwami kandi akiri muzima , tunabahe ubutumwa bufasha umuryango nyarwanda gukomeza gusigasira ubuzima.”
Iki gitaramo cy’imbonekarimwe kizaba ku cyumweru tariki ya 27 Ugushyingo , mu rusengero rwa Eglise Vivante ( Kimihurura ) kuva ku isaha ya saa munani n’igice z’amanywa ( 14:30 pm ) . Kwinjira ni ubuntu nkuko byemezwa n’abategura iki gitaramo.
Urubyiruko rusoje amasomo muri TCR rurashyikirizwa impamyabumenyi .
Ubuyobozi bwa ‘ Confort my People Ministry ‘ bwemeje ko kuri uyu wa gatanu aribwo buri bushyikirize impamyabumenyi urubyiruko rugera kw’icyenda rurangije amasomo ya Bibiliya ndetse n’ayandi azarufasha kwihangira imirimo , kumenya uko rwitwara mu bandi rwicyemurira ibibazo , ubumwe n’ubwiyunge […] .
Pasiteri Willy Rumenera mu ijambo rye ati :” Twari dufite urubyiruko rugera kuri cumi n’umunani turi kwigisha , ubu 9 barangije kwiga amasomo yose kandi barayatsinze k’uburyo twizera ko nibagera hanze bazaba intangarugero . Impamyabumenyi zabo turazibagezaho uyu munsi ku wa gatanu . Abasigaye nabo turacyakomeje kwiga k’uburyo nabo nibarangiza kwiga bazajya mu muryango nyarwanda bujuje indangagaciro zose .”
Teen Challenge ni umuryango wita k’ugukura urubyiruko mu biyobwange ukaba ufite icyicaro muri leta ya Ockrahoma muri Leta zunze ubumwe z’Amerika .
Indi nkuru wasoma : Hagaragajwe uburyo bushya bwafasha abantu kureka ibiyobyabwenge hakoreshejwe ijambo ry’Imana.– AMAFOTO
Ntucikwe !! Horana natwe ukanda hano like kuri page yacu ya Facebook, Twitter na Youtube ukande subscribed kugirango umenye amakuru agezweho buri kanya unareba amavidewo y’indirimbo zihimbaza Imana , n’ibiganiro by’abakozi b’Imana ugezwaho na Ibyishimo.com.
Rurangwa Aimable
20,045 total views, 1 views today


text: Iki ni igice kigufi cy’ubuhamya bugize ikiganiro kirambuye twagiranye na Pastor Twagirayezu Patrick uyobora umuryango w’ivugabutumwa Africa Harvest Mission ndetse n’itorero Calvary Temple. Muri ubu buhamya bugudi urumva ukuntu Imana yamuhamagaye, yigiraga umubatizo mu gaturika umufurere yamukubita agahita abivamo, ariko Imana ni nziza yaje kumutunguza umucyo w’agakiza, arakiza. Ubu ni umukozi w’Imana, ikoresha ibintu bikomeye muri iki gihugu cy’u Rwanda ndetse no hanze yacyo. Uraza no gusobanukirwa ukuntu umuhamagaro wa gipasitori yawutangiye kera ataramenya ko azaba we. Imana iguhe umugisha, Amen.